PAS gerak misi kemanusiaan bantu mangsa gempa bumi Turkiye

BANGI, 16 Rejab 1444H, Selasa – PAS dalam usaha menggerakkan misi kemanusiaan untuk membantu mangsa gempa bumi dahsyat yang melanda Turkiye dan Syria.

Presiden PAS, Tan Sri Abdul Hadi Awang berkata, usaha itu sudah mula digerakkan melalui PasRelief yang merupakan salah satu entiti Pusat Bantuan Kemanusiaan Antarabangsa parti itu.

Beliau berkata, PasRelief akan bertindak sebagai Pusat Koordinasi Bantuan Bencana untuk menyelaras bantuan bencana gempa bumi dengan kadar segera.

“Saya merakamkan ucapan takziah kepada seluruh rakyat Turkiye dan Syria yang diuji dengan kejadian gempa bumi terburuk dalam sejarah bencana alam di negara tersebut.

“Semoga Turkiye, Syria dan warga kedua-dua negara berkenaan dilindungi dan dirahmati Allah SWT,” katanya dalam kenyataan di Facebook, hari ini.

Semalam, Pengerusi Lajnah Hal Ehwal Antarabangsa dan Hubungan Luar PAS Pusat, Dr Muhammad Khalil Abdul Hadi memaklumkan parti itu sedang melakukan persiapan untuk menggerakkan misi kemanusiaan ke Turkiye menerusi PasRelief.

Gempa bumi kuat berukuran 7.8 magnitud telah meragut lebih 4,000 nyawa setakat ini dengan lebih 15,834 yang lain dilaporkan cedera.

Gegaran itu turut mengakibatkan banyak kemusnahan harta benda, bangunan dan kediaman di wilayah-wilayah terkesan seperti Gaziantep, Osmaniye, Malatya, Adiyaman, Diyarbakir, Adana, Kilis serta Sanliurfa.


472 kawasan Lembah Klang bakal alami bekalan air tidak berjadual

KUALA LUMPUR, 14 Jamadilawal 1443H, Ahad – Sebanyak 472 kawasan di wilayah Petaling, Kuala Lumpur dan Hulu Langat akan mengalami gangguan bekalan air tidak berjadual susulan banjir di beberapa kawasan di Lembah Klang.

Pengurusan Air Selangor Sdn Bhd (Air Selangor) dalam kenyataan hari ini memaklumkan, dua loji rawatan air (LRA) terpaksa dihentikan operasi iaitu LRA Langat 2 kerana penutupan bekalan elektrik kecemasan di muka sauk Semantan dan LRA Cheras Batu 11 akibat banjir.

LRA Sungai Langat pula hanya beroperasi pada pengeluaran bekalan air separa kerana peningkatan paras kekeruhan air yang tinggi menyebabkan ia hanya boleh mengeluarkan 40 peratus sahaja berbanding pengeluaran harian.

“Air Selangor tidak dapat menggerakkan bantuan bekalan air melalui alternatif lori tangki air kepada pengguna dan premis-premis kritikal di kawasan yang terjejas berikutan penutupan beberapa jalan utama ekoran situasi banjir yang meningkat,” menurut kenyataan itu.

Air Selangor juga belum dapat memastikan jangkaan masa untuk ketiga-tiga LRA itu kembali beroperasi sepenuhnya di kawasan terjejas.

Ia akan memaklumkan perkembangan berkaitan insiden itu dari semasa ke semasa dan para pengguna boleh boleh mendapatkan senarai kawsan yang terlibat menerusi laman sesawang http://hentitugas.airselangor.com/ dan aplikasi Air Selangor. – Bernama


Siasat asal usul COVID–19, pakar WHO ke hospital Wuhan

WUHAN, 17 Jamadilakhir 1442H, Sabtu – Pasukan pakar Pertubuhan Kesihatan Sedunia (WHO) yang menyiasat asal usul COVID-19 hari ini bertemu dengan kakitangan hospital Wuhan yang menerima kes pertama wabak itu.

Pertemuan itu dilakukan pada hari kedua di lapangan.

Kumpulan pakar berkenaan dibawa ke Hospital Jinvintan, hospital pertama menerima pesakit COVID-19 yang didiagnosis secara rasmi pada akhir 2019, ketika wabak itu muncul di tengah bandar China.

Sebelum ini, misi berkenaan sentiasa tergendala apabila China menolak akses kepada kumpulan pakar itu sehingga pertengahan bulan.

WHO menegaskan bahawa siasatan dilakukan akan berpegang teguh pada sains di sebalik bagaimana virus itu boleh dijangkiti daripada haiwan, dipercayai kelawar kepada manusia.

Pada masa sama, pasukan pakar dijangka mengunjungi pasar yang dipercayai menjadi kluster utama yang pertama, Insitut Virologi Wuhan dan makmal lain.

Beijing sangat terdesak untuk menangkis kritikan berhubung kaedah negara itu menguruskan wabak pada peringkat awal.

Pandemik kini merebak ke seluruh dunia dengan mengorbankan lebih dua juta orang dan meruntuhkan ekonomi.

China, dengan jumlah kematian yang dilaporkan rendah iaitu 4,636 orang, kini melaksanakan semula perintah berkurung di wilayah yang dikesan terdapat jangkitan COVID-19. -Agensi


AS mungkin lapor kes kematian kurang dari jumlah sebenar

WASHINGTON, 28 Ramadan 1442H, Isnin – Pakar penyakit berjangkit terkemuka Amerika Syarikat (AS) berkata, kemungkinan besar pegawai melaporkan jumlah kematian COVID-19 lebih rendah daripada yang sepatutnya, setelah laporan baharu dari University of Washington menganggarkan jumlah kematian di negara itu mencecah hampir dua kali ganda angka yang dicatatkan.

Analisis oleh Institut Metrik Kesihatan dan Penilaian menunjukkan jumlah kematian di AS kini lebih daripada 900,000 orang.

Pada Rabu (5 Mei) lalu, Pusat Pengendalian dan Pencegahan Penyakit (CDC) membuat anggaran rasmi terbaharu pada 575,491 kematian di AS.

Beliau berkata, jumlah 900,000 yang dikira dan dilaporkan oleh University of Washington pada Khamis lalu adalah lebih banyak daripada yang disangka.

“Jumlah itu lebih tinggi daripada yang saya sangka. Tetapi saya rasa tidak ada keraguan… bahawa kita memang dan telah terkurang dalam mengira,” kata Pengarah Institut Alahan Dan Penyakit Berjangkit Kebangsaan, Dr Anthony Fauci di Meet the Press NBC.

AS telah melaporkan lebih daripada 32.6 juta kes sejak virus itu pertama kali dikenal pasti pada akhir 2019 di China

Amerika dilanda lonjakan kes dan kematian setelah cuti akhir tahun, tetapi sejak Januari jangkitan baru mulai turun selepas kadar vaksinasi meningkat. – Agensi


ATM bantu tangani penularan COVID-19 di Penjara Pokok Sena

KUALA LUMPUR, 1 Rabiulawal 1442H, Ahad – Angkatan Tentera Malaysia (ATM) telah menubuhkan Pusat Rawatan Sementara atau Makeshift Treatment Center (MTC) dalam Penjara Pokok Sena, Kedah bagi membendung penularan COVID-19.

Markas Kedua Divisyen Infantri dalam kenyataan memaklumkan Pasukan B Komp 2 Bn Ubat diatur gerak bagi membantu Jabatan Kesihatan Negeri Kedah dan akan beroperasi pada 20 Oktober.

“Pusat ini didirikan bagi memberi rawatan kepada tahanan yang mempunyai jangkitan COVID-19,” menurut kenyataan itu.

Pasukan perubatan itu diketuai Pakar Perubatan Kesihatan Awam Jabatan Perubatan Tentera Hospital Angkatan Tentera Tuanku Mizan, Kolonel (Dr) Mohd Arshil Moideen, Penolong Ketua Pengarah Perkhidmatan Kesihatan 2 Div, Leftenan Kolonel (Dr) Faira Rosmarina Mohd Rustam dan Pegawai Pemerintah B Komp 2 Bn Ubat Kapten (Dr) Muhammad Asyraf Khairul Hasni.

Pegawai Kementerian Kesihatan Putrajaya turut ditugaskan memberi nasihat teknikal untuk mendirikan pusat rawatan tersebut.

Menurut kenyataan itu, dua pegawai perubatan, lima paramedik dan dua anggota semboyan pasukan akan diatur gerak sepanjang pengoperasian pusat rawatan tersebut.

“B Komp 2 Bn Ubat telah mengaturgerakkan aset logistik iaitu khemah yang akan digunakan sebagai wad ICU, pusat nyah kuman, ‘donning and doffing station’, khemah pengurusan sisa klinikal, makmal, bilik gerakan dan sistem pancuran untuk petugas serta set generator,” menurut kenyataan itu.

Atur gerak aset dan pegawai serta anggota tentera bagi misi ini akan diletak di bawah pemantauan Panglima 2 Divisyen Mejar Jeneral Datuk Arman Rumaizi Ahmad. – Bernama


Pemimpin Hamas di Gaza positif COVID-19

GAZA, 15 Rabiulakhir 1442H, Selasa – Pemimpin Pergerakan Perjuangan Islam Palestin (Hamas) di Gaza, Yehya Al-Sinwar disahkan positif COVID-19, kata jurucakap kumpulan yang mengendalikan wilayah Palestin itu hari ini.

“Ujian coronavirus khas dilakukan terhadap Sinwar, Ketua Hamas di Gaza setelah gejala muncul dan ia kembali positif.

“… Kami menegaskan bahawa Sinwar sihat. Beliau bekerja seperti biasa mengikut protokol keselamatan dan kuarantin perubatan,” kata pejabat Sinwar dalam satu kenyataan.

Sinwar adalah bekas ketua keselamatan Hamas, menjadi pemimpin gerakan Gaza pada tahun 2017 – enam tahun selepas beliau dibebaskan dalam pertukaran tahanan dengan Israel setelah lebih dari 20 tahun penjara.

Gaza mencatatkan hampir 21,000 kes COVID-19 dan 111 kematian – kebanyakannya sejak bulan Ogos – di tengah-tengah kebimbangan wabak yang lebih luas di kawasan perkampungan yang padat penduduknya. – Agensi


UMNO, BN punca sekolah vernakular wujud hingga hari ini

Oleh Athirah Huda Zalhe

BANGI, 6 Safar 1442H, Khamis – UMNO adalah pihak yang bertanggungjawab dan menjadi punca kepada sistem pendidikan pelbagai aliran di negara ini masih wujud.

Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim berkata, sikap lemah pemimpin UMNO menyebabkan rakan komponennya MCA mengambil kesempatan memperkasa sekolah vernakular.

Beliau berkata, kewujudan dan pertambahan sekolah vernakular hari ini adalah sumbangan pemimpin Barisan Nasional (BN) yang memerintah sebelum ini.

“Desakan parti tamak haloba, DAP dan parti pijak Melayu, MCA sangat kuat sehingga dengan kekuatan ringgit mampu menundukkan pimpinan UMNO.

“Ini jelas di mana BN telah memasukkan pemerkasaan sekolah vernakular dalam manifesto pilihan raya.

“Ianya ditambah lagi melalui ucapan Datuk Seri Najib yang memberikan jaminan bahawa sekolah vernakular akan terus dikekalkan kerana pendidikan vernakular adalah termasuk dalam kontrak sosial,” katanya kepada Ismaweb.net, hari ini.

Isu sekolah vernakular terus menjadi polemik apabila kerajaan sehingga kini masih kekal untuk mempertahankan kewujudannya meskipun banyak pihak mendesak ia dimansuhkan.

Sebelum ini, Ikatan Muslimin Malaysia (ISMA) dan Ikatan Guru-Guru Muslim Malaysia (iGuru) antara gerakan yang memfailkan writ sama berhubung keabsahan sekolah vernakular.

Ustaz Zamani berkata, situasi yang berlaku sekarang adalah kesan daripada tindakan sebuah parti Melayu yang terlalu mengharapkan undi bukan Melayu untuk kelangsungan hayatnya.

“Neraca yang diguna pakai oleh pemimpin parti Melayu adalah berdasarkan untung rugi dan apa yang aku dapat dan apa yang harus aku beri.

“Maslahah keuntungan kepada watan tidak langsung menjadi agenda parti, maka sebab itu pemimpin yang berwibawa serta beragenda dan mempertahankan identiti nasional tidak wujud dalam parti UMNO, yang menonjol silih berganti adalah pemimpin ‘warlord’.

“Pemimpin sebeginilah yang menjadikan sekolah vernakular masih wujud dan semakin bertambah,” katanya.


Keputusan UPKK 2022 diumum Khamis ini

BANGI, 14 Syaaban 1444H, Selasa – Jabatan Kemajuan Islam Malaysia (Jakim) akan mengumumkan keputusan Ujian Penilaian Kelas KAFA (UPKK) 2022 pada Khamis (9 Mac), jam 3 petang.

Ketua Pengarahnya, Datuk Hakimah Mohd Yusoff berkata, majlis pengumuman keputusan itu akan disempurnakan Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Beliau berkata, ibu bapa atau penjaga boleh menyemak rumusan keputusan calon bermula jam 4 petang pada Khamis melalui khidmat pesanan ringkas (SMS) dengan menaip UPKK<jarak>Nombor Kad Pengenalan dan dihantar kepada 15888.

Katanya, semakan juga boleh dibuat melalui laman sesawang di pautan https://semakan.islam.gov.my/ dengan menggunakan nombor MyKid atau nombor kad pengenalan khas dan nombor angka giliran.

“Ibu bapa atau penjaga boleh mendapatkan slip keputusan UPKK 2022 daripada pihak sekolah masing-masing bermula 10 Mac jam 9.30 pagi,” katanya dalam kenyataan, hari ini.


Sindiket ‘cuci duit’: Pegawai, anggota polis disiasat secara dalaman

KUALA LUMPUR, 21 Safar 1442H, Jumaat – Polis Diraja Malaysia (PDRM) telah memulakan siasatan dalaman melibatkan pelbagai aspek terhadap semua pegawai dan anggota polis yang ditahan Suruhanjaya Pencegahan Rasuah Malaysia (SPRM) yang disyaki terlibat sindiket ‘cuci duit’.

Pengarah Jabatan Integriti dan Pematuhan Standard (JIPS) Bukit Aman Datuk Zamri Yahya berkata siasatan pihaknya dalam isu ini lebih kepada aspek pelanggaran peraturan, tatakelakuan dan disiplin mereka sebagai pegawai dan anggota polis.

Beliau berkata kesemua lapan pegawai dan anggota polis yang ditahan disyaki salah guna kuasa melindungi sindiket itu serta menerima habuan dalam bentuk wang ringgit dan lain-lain.

“Selain itu, JIPS juga akan menyiasat dan meneliti gaya hidup dan pemilikan aset mereka sama ada setimpal atau tidak dengan pangkat serta jawatan mereka.

“Polis akan mengambil perhatian serius terhadap penglibatan pegawai berkenaan dengan sindiket terbabit,” katanya kepada Bernama hari ini.

Zamri berkata pihaknya akan mengenakan tindakan tataterbib yang tegas kepada mereka yang melakukan pelanggaran peraturan dan disiplin pasukan PDRM.

Semalam, Bernama melaporkan Ketua Pesuruhjaya SPRM Datuk Seri Azam Baki berkata pihaknya mengesan ratusan syarikat dami yang diwujudkan bagi mengaburi mata pihak berkuasa berhubung sindiket berkenaan.

Kesemua ratusan syarikat yang dikesan SPRM itu sengaja diwujudkan bagi menyalurkan wang haram sindiket terbabit.

Selain itu, SPRM telah membekukan 730 akaun bank bernilai RM80 juta disyaki akaun sindiket berkenaan dan menyita 23 kenderaan mewah pelbagai jenis antaranya (Ford) Mustang, Rolls Royce, Bentley, Ferrari dan Porshe serta beberapa motosikal berkuasa besar dimiliki ahli sindiket dipercayai hasil kegiatan haram.

Sebelum ini, SPRM memanggil pasangan artis untuk memberi keterangan bagi membantu siasatan kes pengubahan wang haram. – Bernama


Kekal Menteri Kewangan tindakan bijak, pertukaran portfolio KJ mengecewakan

BANGI, 18 Muharram 1443H, Jumaat – Meskipun majoriti nama-nama menteri yang diumumkan hari ini terdiri daripada barisan Kabinet lama, namun pengekalan portfolio sesetengah kementerian dilihat sebagai satu tindakan baik.

Pemerhati politik, Ir Ts Muhammad Lukman Al Hakim berkata, mengekalkan portfolio adalah bagus daripada segi penerusan momentum bagi para menteri yang berprestasi di bawah kepimpinan Tan Sri Muhyiddin Yassin sebelum ini.

Namun, terdapat juga beberapa pertukaran portfolio yang berlaku.

“Mengekalkan Menteri Kewangan adalah satu tindakan betul dan bijak pada pandangan saya.

“Tetapi menukar portfolio Khairy Jamaluddin adalah mungkin sedikit mengecewakan kecuali jika pertukaran dibuat ke kementerian yang lebih kanan (pertahanan, pendidikan atau ekonomi contohnya),” katanya dalam satu kenyataan, hari ini.

Manakala, ‘muka’ baharu yang dibawa masuk seperti Datuk Seri Ahmad Faizal Azumu pula dilihat hanya untuk menambah komposisi Parti Pribumi Bersatu Malaysia (Bersatu) dalam Kabinet, tambahnya.

“Sukar untuk menilai kemampuan beliau disebabkan sebelum ini tempoh menjadi Menteri Besar Perak juga agak singkat,” kata Setiausaha Agung Barisan Jemaah Islamiah Se-Malaysia (BERJASA) itu.

Selain itu, beliau berkata, seorang lagi ‘muka’ baharu yang dinamakan sebagai Menteri Di Jabatan Perdana Menteri (Hal Ehwal Agama) iaitu Senator Idris Ahmad dari PAS yang menggantikan Datuk Seri Dr Zulkifli Al-Bakri turut mencuri perhatian.

“Namun pada hemat saya beliau memang layak, lagipun perlu ada pengganti bagi Datuk Seri Khairuddin Aman Razali yang digugurkan disebabkan prestasi dan kontroversi,” katanya.

Bagaimanapun, menilai secara keseluruhan, Lukman berkata, bilangan menteri seramai 30 orang masih agak besar, selain tidak ada kementerian baharu, tiada penyusunan semula atau perubahan besar dari kerangka asas Kabinet sebelum ini.

“Mungkin Perdana Menteri membayangkan ini hanyalah Kabinet sementara sehingga PRU15, jadi tidak berbaloi untuk membuat banyak rombakan dan perubahan.

“Ketiadaan pelantikan Timbalan Perdana Menteri pula mungkin hasil kegagalan untuk mencapai kata sepakat antara Bersatu dan pecahan PKR. Perkembangan ini menarik untuk diteliti lebih dalam lagi.

“Apa-apa pun tahniah dan selamat bekerja untuk rakyat diucapkan kepada semua. Kami akan terus memerhati dan menilai untuk masa depan negara yang lebih baik insya-Allah,” katanya.


Angka kematian akibat hujan lebat di Brazil meningkat kepada 56 orang

RIO DE JANEIRO, 29 Syawal 1443H, Isnin – Angka kematian akibat hujan lebat di negeri timur laut Pernambuco meningkat kepada 56 orang lapor Xinhua, memetik pihak berkuasa pada Ahad.

Lima puluh enam orang masih hilang dan hampir 4,000 penduduk dipindahkan akibat banjir dan tanah runtuh ekoran hujan lebat, menurut Pertahanan Awam tempatan.

Recife City, ibu negara timur laut Negeri Pernambuco, adalah yang paling terjejas dengan lebih 30 kematian dicatatkan.

Presiden Brazil, Jair Bolsonaro dalam ciapan di Twitter berkata, beliau akan melawat Recife pada Isnin untuk meninjau keadaan.

Hujan juga melanda negeri jiran Alagoas, menyebabkan dua orang maut dan kira-kira 7,000 orang kehilangan tempat tinggal akibat banjir.

Pihak berkuasa tempatan mengisytiharkan darurat di sembilan majlis perbandaran Pernambuco. – Bernama


1.5 juta penduduk Ukraine larikan diri sepanjang 10 hari peperangan

KYIV, 4 Syaaban 1443H, Isnin – Lebih daripada 1.5 juta penduduk Ukraine melarikan diri ke negara -negara jiran dalam tempoh 10 hari peperangan, kata pegawai Pertubuhan Bangsa-Bangsa Bersatu (PBB).

Pesuruhjaya Tinggi Bangsa-Bangsa Bersatu untuk Pelarian (UNHCR), Filippo Grandi menyifatkan kejadian itu sebagai krisis pelarian paling besar di Eropah sejak perang Dunia Kedua.

Hampir 60 peratus pelarian iaitu kira-kira 885,303 orang telah menyeberangi sempadan Poland, memetik data daripada Pesuruhjaya Tinggi UNHCR.

Data berkenaan menunjukkan 169,053 mencari perlindungan di Hungary manakala 113,967 mengembara ke Slovakia, 84,067 pula melarikan diri ke Moldova dan 71,640 berada di Romania.

Malah, kira-kira 53,300 mengembara ke Russia walaupun negara itu yang menyerang Ukraine sementara itu hanya 406 berhijrah ke Belarus, negara yang membantu Moscow dalam serangan ke atas Ukraine.

Kumpulan bantuan kemanusiaan melahirkan rasa bimbang dengan keselamatan warga Ukraine, sambil melaporkan hospital-hospital di negara ini kini tidak dapat beroperasi kerana tidak menerima bekalan perubatan lagi.

Manakala penduduk pula berdepan masalah mendapatkan bekalan makanan dan keperluan asas lain.

Jawatankuasa Antarabangsa Palang Merah dalam kenyataan memaklumkan, hanya sebuah hospital di bandar Severodonestsk kini beroperasi.

Pemindahan orang awam juga terpaksa ditangguhkan buat kali kedua berikutan tentera Russia terus membedil bandar berkenaan.

Sementara itu, menerusi laporan UNCHR, seramai 364 tentera Russia terkorban dalam pertempuran manakala 759 orang awam mengalami kecederaan.

Kebanyakan kejadian berlaku di wilayah Donestsk dan Luhan di Ukraine yang mengorbankan 88 penduduk manakala 415 lagi cedera. – Agensi


UMNO takkan beri kerusi pada bekas pemimpin khianat, lakukan u-turn

MACHANG, 22 Muharam 1444H, Sabtu – UMNO tidak akan memberi ruang dan kerusi kepada mana-mana bekas ahlinya yang mahu melakukan pusingan U demi pilihan raya akan datang.

Pengerusi Badan Perhubungan UMNO Kelantan, Datuk Ahmad Jazlan Yaakub berkata, partinya terbuka untuk menerima kembali bekas ahli namun tidak sehingga membolehkan mereka bertanding atas tiket parti.

“Tidak ada ruang kepada mana-mana bekas pemimpin UMNO yang keluar parti dan ingin kembali semula kepada parti itu untuk bertanding atas tiket Barisan Nasional (BN) pada Pilihan Raya Umum ke-15 (PRU15).

“Kita terbuka terima, asal sahaja Melayu kita terima, namun untuk memberi kerusi kepada mereka bertanding pada PRU ini adalah tidak mungkin.

“Ini termasuk pemimpin senior yang dahulunya menjawat jawatan tertinggi dalam parti UMNO. Mereka ini adalah pengkhianat! Namun atas nama bangsa Melayu, UMNO menerima kemasukan semula mereka,” katanya seperti dilapor Sinar Harian, hari ini.

Ahmad Jazlan berkata demikian ketika mengulas isu berkaitan kemasukan semula ramai ahli Parti Pribumi Bersatu Malaysia (Bersatu) ke UMNO.

Beliau memaklumkan, sehingga Sabtu ramai ahli Bersatu di peringkat bawah yang dahulunya dari UMNO kini membuat ‘u-turn’ dan kembali semula bersama parti keramat itu.

Menilai situasi itu, beliau berpandangan, bekas ahli UMNO yang ada di dalam Bersatu kini sudah mula sedar bahawa ‘parti bunga’ tidak ada masa depan.

Ketika ditanya berhubung kerjasama dengan parti lain pada PRU akan datang, Ahmad Jazlan berkata, UMNO Kelantan sekali lagi kekal dengan pendirian untuk bergerak secara solo.

“UMNO Kelantan di semua peringkat sama ada Dewan Undangan Negeri (DUN) mahupun Parlimen sudah bersedia pada bila-bila masa untuk menghadapi PRU15.

“Keputusan sudah dibuat di peringkat negeri, kami tidak akan bekerjasama dengan mana-mana parti. Kami akan bergerak solo,” katanya.


COVID-19: Penyelidik Jepun cipta pelitup muka guna antibodi burung unta

TOKYO, 6 Jamadilawal 1443H, Sabtu – Penyelidik Jepun membangunkan pelitup muka menggunakan antibodi burung unta yang didakwa boleh mengesan wabak COVID-19.

Penemuan oleh penyelidik Universiti Prefektur Kyoto, Yasuhiro Tsukamoto dan pasukannya itu mendakwa pelitup muka berkenaan akan bercahaya di bawah sinaran ultraviolet.

Kumpulan penyelidik itu mula mencipta penapis topeng yang disalut dengan antibodi burung unta bagi menyasarkan wabak coronavirus, berdasarkan penyelidikan terdahulu yang menunjukkan haiwan berkenaan mempunyai daya tahan kuat terhadap penyakit.

Dalam kajian kecil itu, subjek ujian memakai pelitup muka dan selepas lapan jam, penapis dikeluarkan serta disembur dengan bahan kimia yang bersinar di bawah cahaya ultraviolet jika terdapat virus.

Penapis yang dipakai oleh individu dijangkiti COVID-19 akan bersinar di sekitar kawasan hidung dan mulut.

Pasukan penyelidik itu berkata, mereka dalam usaha mengembangkan lagi pelitup muka itu supaya ia bersinar secara automatik tanpa pencahayaan khas, jika virus dikesan.

Tsukamoto yang juga profesor veterinar dan presiden universiti berkata, beliau telah mengkaji burung unta selama bertahun-tahun, dan mengesan cara untuk menyesuaikan kekuatan imuniti haiwan itu dalam melawan selsema burung, alahan serta penyakit lain.

Katanya, beliau mendapati dirinya positif COVID-19 selepas memakai salah satu pelitup muka khas itu yang dikesan bersinar apabila diperiksa.

Tsukamoto mendakwa, diagnosis itu disahkan selepas ujian standard dilakukan. – Agensi


Azam Baki dilantik semula KP SPRM

PUTRAJAYA, 19 Syawal 1444H, Rabu – Tan Sri Azam Baki dilantik semula sebagai Ketua Pesuruhjaya Suruhanjaya Pencegahan Rasuah Malaysia (SPRM) untuk tempoh satu tahun berkuat kuasa 12 Mei ini.

Ketua Setiausaha Negara Tan Sri Mohd Zuki Ali dalam kenyataan hari ini berkata, pelantikan Azam telah diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras subseksyen 5(1) dan (2) Akta Suruhanjaya Pencegahan Rasuah Malaysia 2009 [Akta 694].

Azam dilantik sebagai Ketua Pesuruhjaya SPRM pada 9 Mac 2020 menggantikan Latheefa Beebi Koya.

Sebelum itu, Azam pernah menjawat jawatan Timbalan Ketua Pesuruhjaya (Operasi) SPRM selama empat tahun bermula 2016, selain pernah menyandang jawatan Pengarah Perisikan dan Pengarah Siasatan. – Bernama


PRN: KPM terima senarai sekolah jadi pusat mengundi

BANGI, 13 Zulhijjah 1444H, Ahad – Kementerian Pendidikan (KPM) telah menerima senarai sekolah-sekolah yang akan terlibat untuk proses membuang undi sempena Pilihan Raya Negeri (PRN) di enam negeri, tidak lama lagi.

Timbalan Ketua Pengarah Pendidikan, Shafruddin Ali Hussin berkata, pihaknya akan bekerjasama dengan Suruhanjaya Pilihan Raya (SPR) bagi memastikan kelancaran proses PRN tidak lama lagi.

“Semua persiapan telah dilakukan untuk keselesaan pengundi dan petugas PRN sepanjang proses pembuangan undi sekolah-sekolah terlibat.

“KPM sentiasa bersedia dengan kemudahan, aset serta prasarana sekolah yang ada untuk digunakan pada hari pengundian nanti,” katanya seperti dilapor akhbar tempatan, hari ini.

Shafruddin bagaimanapun tidak mendedahkan jumlah keseluruhan sekolah yang terlibat untuk dijadikan tempat mengundi di enam negeri tersebut.

Mengulas lanjut, beliau berkata, KPM juga menerima senarai nama guru yang akan terlibat dalam PRN berkenaan.

Malah, kesemua guru itu akan mengikuti taklimat penugasan PRU yang dijalankan pihak SPR terlebih dahulu.

Enam negeri membabitkan Selangor, Negeri Sembilan, Pulau Pinang, Kelantan, Kedah, dan Terengganu dijangka mengadakan PRN secara serentak kali ini.

Negeri Sembilan menjadi negeri terakhir yang membubarkan Dewan Undangan Negeri (DUN) pada 1 Julai selepas lima negeri lagi melakukan sebelum itu.


UMNO tetap tanding DUN Pelangai

KUANTAN, 5 Safar 1445H, Selasa – Kerusi DUN Pelangai akan terus ditandingi calon UMNO mewakili Barisan Nasional (BN).

Timbalan Ketua UMNO Bentong, Datuk Seri Mohamad Zaini Salleh berkata, Pelangai merupakan satu-satunya kerusi di kawasan Parlimen Bentong yang sentiasa ditandingi UMNO.

Kerusi DUN Pelangai berhadapan kekosongan luar jangka susulan kematian penyandangnya, Datuk Seri Johari Harun, Khamis lalu.

Allahyarham Johari adalah antara 10 individu yang terkorban dalam nahas pesawat terhempas di Lebuhraya Guthrie berhampiran Bandar Elmina, Shah Alam.

Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang itu juga adalah seorang tokoh korporat sebelum bertanding pada PRU15.

Allahyarham Johari memenangi kerusi DUN Pelangai dengan 7,308 undi, mengalahkan calon Perikatan Nasional (PN) Kasim Samad (3,260), Pakatan Harapan (PH, Ahmed Wafiuddin Shamsuri (2,031) dan Isa Ahmad daripada Pejuang (65) pada PRU lalu.

Ditanya sama ada bahagian itu telah mengemukakan nama calon yang berpotensi, Mohamad Zaini berkata, Menteri Besar, Datuk Seri Wan Rosdy Wan Ismail akan mengadakan mesyuarat tidak lama lagi untuk membincangkan perkara itu.

“Kami tidak pasti lagi sama ada kami mencalonkan terus atau pucuk pimpinan akan membuat pilihan,” katanya seperti dilapor akhbar tempatan.

Semasa penyerahan notis kekosongan Pelangai pada Isnin (21 Ogos), Speaker DUN Pahang, Datuk Seri Mohd Sharkar Shamsudin menyatakan secara ringkas bahawa Pelangai adalah kerusi Barisan dan rakan kongsi kerajaan perpaduannya Pakatan Harapan akan menyokong BN kali ini.

Suruhanjaya Pilihan Raya (SPR) akan mengadakan mesyuarat khas Khamis ini bagi membincangkan tarikh penting pelaksanaan PRK DUN Pelangai.


Pendidikan senjata ampuh lawan penjajah baru ‘COVID-19’

SALAM kemerdekaan, salam perjuangan buat semua wira-wira watan.

Alhamdulillah, tahun ini merupakan kali ke-64 kita menyambut kemerdekaaan. ‘Malaysia Prihatin’ merupakan tema sambutan Hari Kemerdekaan tahun ini. Tema ini bertepatan dengan aspirasi kerajaan bahawa seluruh rakyat Malaysia sama-sama cakna dan prihatin melawan musuh yang kita pada masa kini iaitu virus COVID-19 .

Sambutan kemerdekaan adalah saat terbaik untuk kita merenung dan merayakan sumbangan para guru dalam sejarah bangsa kita – bangsa Malaysia. Di tangan para guru ini lahir angkatan anak muda yang merupakan teras kepada kebangkitan nasionalisme di negara ini, namun fakta jarang sekali kita angkat.

Sejarah kemerdekaan tidak dilatari dengan perjuangan tokoh politik semata-mata, tetapi para guru khususnya guru-guru Melayu untuk memartabatkan Bahasa Kebangsaan. Lahirnya Kesatuan Persekutuan Guru-Guru Melayu Semenanjung (KPGMS), Persatuan Guru Melayu Perak, Persatuan Guru Melayu Pulau Pinang, Persatuan Guru Melayu Kedah adalah benteng mempertahankan kedudukan Bahasa Melayu dan kumpulan pendesak kepada gerakan penjajah dan elit melayu keinggerisan.

Kewujudan SITC sebagai institusi yang melatih bakal guru telah menjadi markas kebangkitan semangat nasionalisme. Memetik kata-kata O.T Dussek kepada pelajarnya :

“Bahasa kamu saya percaya, diucapkan satu dari rumpun-rumpun bahasa terbesar dunia ini. Jangan lupakan hakikat itu. Pelihara bahasa kamu itu, berusahalah meninggikannya ke taraf yang layak dalam kalangan bahasa-bahasa dunia. Apabila martabat bahasa kamu tinggi, akan tinggi pulalah martabat bangsa kamu” (The Straits Times 23 November 1935)

Kata-kata peransang dari Dussek ini telah memberangsangkan semangat para guru Melayu yang menerima latihan perguruan di institut ini bangkit berjuang mempertahankan kedaulatan Bahasa Melayu. Nama-nama seperti Cikgu Mohamad Nor Ahmad, Cikgu Muhammad Darus Abdul Rahman, Cikgu Saleh Ibrahim, Cikgu Othman, Cikgu Che Tom adalah pejuang tegar yang menyuarakan isu-isu bahasa, nasib guru Melayu dan pendidikan anak-anak Melayu.

Sebuah lagi institusi yang menyumbang kepada gerakan kesedaran dalam khususnya kalangan anak muda ialah Maahad Il- Ehya Assyarif Gunung Semanggul (Miagus) yang memiliki tingkat kesedaran politik yang tinggi.

Sesungguhnya SITC dan Miagus telah menjadi almameter gerakan kebangkitan menentang penjajahan British. Gerakan perjuangan guru-guru Melayu dan tokoh ulama yang mendidik generasi muda ketika itu telah melahirkan pejuang tulen kemerdekaan.

Hari ini kita perlu mengenang jasa para guru dan para ulama dalam babak-babak perjuangan kemerdekaan. Mereka telah berjaya membina generasi kalis penjajahan sehingga benteng akidah dan identiti watan terjaga dan terpelihara. Namun musuh tidak sekadar meninggalkan negara kita begitu sahaja tetapi melahirkan benih-benih generasi yang berkulit melayu tetapi otak dan minda keinggerisan. Perjuangan membina jati diri bangsa masih panjang dan berliku.

Kini, kita berdepan ancaman penjajahan COVID-19, warga guru perlu memiliki minda dan jiwa merdeka demi membina generasi merdeka. Setiap kita perlu memerdekakan akal kita melalui penerokaan ilmu dengan semangat keberanian dan keperwiraan.

Para guru perlu berani mempelajari dan mencipta kaedah pengajaran dan pembelajaran demi membebaskan generasi dari keciciran pendidikan. Tanpa kita memerdekaan akal dan jiwa kita, bangsa akan menjadi mundur dan terdedah kepada penjajahan norma baharu. Amat wajar kita menjadikan pendidikan sebagai senjata ampuh untuk melawan penjajah baharu atas nama COVID-19.

Ayuh bersama-sama kita selamatkan generasi , mari kita basmi kejahilan dan kemiskinan dengan kreativiti, inovasi dan reformasi pendidikan.

Jalur Gemilang berkibar megah,
Simbol perpaduan seluruh negara,
Malaysia bebas dari dijajah,
Semoga negara aman sentiasa.

Pelbagai bangsa pelbagai budaya,
Perpaduan rakyat teras utama,
Rakyat bersatu negara berjaya,
Malaysia prihatin aman sejahtera.

Ustaz Mohd Azizee Hasan
Presiden i-Guru


Zionis serang Gaza 19 hari berturut-turut

GAZA, 6 Muharram 1442H, Selasa – Pesawat tempur Zionis terus melancarkan serangan udara terhadap kedudukan Hamas di Semenanjung Gaza pada awal hari Isnin, menurut tentera Israel.

Serangan itu menyasarkan terowong Hamas dan beberapa kawasan ketenteraan, kata tentera Israel dalam satu kenyataan.

Katanya, ia dilakukan sebagai balasan ekoran tindakan Gaza melancarkan belon pembakar ke atas Israel, dan negara haram itu menyalahkan Hamas, kumpulan yang memerintah Semenanjung Gaza.

Tiada korban jiwa dilaporkan setakat ini.

Menurut agensi berita Palestin, WAFA, pesawat tempur Israel menyasarkan kawasan di sebelah timur bandar al-Qarara, di bandar Khan Younis di selatan, dengan sekurang-kurangnya melepaskan tiga peluru berpandu.

Pada masa sama, artileri Israel menyerang sebuah lokasi di sebelah timur Rafah di selatan Semenanjung Gaza sehingga memusnahkannya.

Rejim Zionis dilapor telah melakukan serangan ke atas Gaza hampir setiap hari sejak 6 Ogos lalu.

Selain serangan, rejim berkenaan turut memperketatkan sekatan dengan melarang kemasukan bahan bakar untuk kegunaan satu-satunya pembekal tenaga elektrik di Gaza, sehingga mengakibatkan wilayah Palestin bergelap.

Semenanjung Gaza mempunyai populasi dua juta orang, dengan lebih separuh daripadanya hidup dalam kemiskinan, menurut Bank Dunia.

Wilayah Palestin berada di bawah sekatan Israel yang dahsyat sejak 2007.

Israel dan Hamas telah berperang sebanyak tiga kali sejak 2008.

Serangan terbaharu Israel berlaku tepat sebelum Setiausaha Negara Amerika Syarikat (AS), Mike Pompeo tiba di Tel Aviv, lokasi pertama dalam siri lawatan lima hari ke Timur Tengah.

Kunjungannya akan menumpukan kepada normalisasi hubungan diplomatik Emiriah Arab Bersatu (UAE) dengan Israel, yang dilihat sebagai pengkhianatan oleh rakyat Palestin, dan mendesak negara Arab lain untuk tidak mengikutinya. – Agensi


UK tarik semula buku teks sejarah pro-Israel

LONDON, 29 Syawal 1442H, Khamis – Penerbitan buku teks mata pelajaran Sejarah di United Kingdom (UK) ditarik semula buat kali kedua, susulan kandungannya yang didakwa berat sebelah memihak kepada rejim penjajah Israel.

Kali pertama buku teks ‘Conflict in the Middle East’ dan ‘The Middle East: Conflict, Crisis and Change’ yang diterbitkan oleh syarikat pendidikan Pearson itu ditarik semula pada tahun 2019, setelah kumpulan pro-Israel mendakwa kandungan buku-buku itu memihak kepada Palestin.

Pearson menghentikan penerbitan buku-buku itu selepas kumpulan ahli akademik melaporkan bahawa syarikat itu memutar belit fakta sejarah, selain gagal memberi pandangan yang seimbang kepada pelajar mengenai konflik Israel-Palestin.

Ahli akademik mendapati perubahan telah dibuat pada teks, garis masa, peta dan gambar serta contoh karangan bagi rujukan pelajar.

Susulan itu, Pearson melakukan perubahan pada buku teks berkenaan setelah dicadangkan oleh Timbalan Pengarah Lembaga Yahudi Britain dan Peguam Inggeris untuk Israel.

Bagaimanapaun, siasatan dua ahli akademik Britain, Prof John Chalcraft dan Prof James Dickins mendapati bahawa kandungan buku teks itu telah memihak kepada naratif Israel serta menggantikan maklumat yang menyokong naratif Palestin.

Mereka turut mendapati bahawa terdapat tiga perubahan kandungan dalam satu halaman, dengan membangkitkan insiden keganasan Arab atau Palestin.

Sementara kandungan keganasan yang dilakukan oleh Israel telah dikurangkan atau dihapuskan dari buku teks itu sepenuhnya. -Agensi


Taliban rayu bantuan disekat disalurkan semula

DOHA, 4 Rabiulawal 1443H, Isnin – Perbincangan antara delegasi Taliban dan negara pembuli, Amerika Syarikat (AS) berlangsung secara profesional, kata jurucakap Jabatan Negara AS.

Ned Price berkata, dalam rundingan yang berlangsung di Doha, kedua–dua pihak memfokuskan kepada isu keselamatan, kebimbangan keganasan serta hak asasi wanita dan kanak-kanak perempuan.

Pertemuan delegasi merupakan kali pertama diadakan secara bersemuka sejak Taliban mengambil alih pentadbiran pada 15 Ogos lalu.

“Perbincangan ini berlaku secara telus dengan delegasi AS menegaskan Taliban akan dinilai dengan tindakan sahaja dan bukannya melalui janji sahaja.

“Delegasi AS juga memberi penumpuan kepada isu keselamatan serta keselamatan warga AS dan warga asing di Afghanistan,” katanya.

Malah tumpuan juga turut diberikan berkaitan bantuan kemanusiaan AS khusus untuk kegunaan rakyat di Afghanistan.

Delegasi Afghanistan diketuai oleh pemangku Menteri Luar, Mullah Amir Muttaqi turut menggesa bantuan kemanusiaan dan aset yang dibekukan disalurkan semula.

Malah pihaknya menuntut pihak antarabangsa mengiktiraf Afghanistan sebagai negara yang sah.

Taliban sebelum ini mengumumkan barisan Kabinet disertai lelaki sahaja untuk mentadbir negara ketika krisis kemanusiaan yang memuncak di Afghanistan

Keadaan menjadi lebih parah apabila bantuan antarabangsa termasuk Dana Kewangan Antarabangsa (IMF) dan Bank Dunia dihentikan. – Agensi


COVID-19: Kemasukan pesakit di PKRC Kelantan meningkat selepas raya haji

KOTA BHARU, 18 Zulhijjah 1442H, Rabu – Kemasukan pesakit di Pusat Kuarantin dan Rawatan COVID-19 Berisiko Rendah (PKRC) di negeri ini meningkat sejak beberapa hari lepas, selepas Hari Raya Aidiladha.

Pengarah PKRC Kelantan Dr Mohd Zurairie Mohd Zubir berkata berikutan itu sebanyak 11 PKRC di seluruh negeri itu telah mencapai kapasiti penggunaan katil antara 80 hingga 98 peratus.

“Secara keseluruhan sehingga kini terdapat sebanyak 2,300 katil di seluruh PKRC dan ada antara PKRC iaitu PKRC Pusat Tarbiah Islam Kelantan di Pengkalan Chepa dan juga PKRC Jubli Perak, Kota Bharu telah mencapai kapasiti penggunaan katil mencecah 98 peratus.

“Malah, pada Jumaat ini juga kita akan membuka semula PKRC Sekolah Menengah Kebangsaan Salor selain kita juga sedang mengenal pasti satu lokasi baharu di luar daerah Kota Bharu untuk dijadikan PKRC,” katanya.

Beliau berkata demikian kepada pemberita selepas melakukan tinjauan di Unit Pengangkutan COVID-19 di pekarangan Pejabat Persatuan Bulan Sabit Merah Malaysia Kelantan di sini hari ini.

Semalam Kelantan merekodkan sebanyak 592 kes baharu COVID-19 dengan enam kluster baharu dilaporkan.

Mengulas lanjut, Dr Mohd Zurairie berkata bagi mengelakkan berlaku kesesakan pesakit di PKRC, pihaknya telah mengambil kaedah untuk discaj pesakit menerusi penilaian klinikal.

Menurut beliau bagi pesakit kategori satu yang tidak mempunyai gejala, mereka akan dipantau sekurang-kurangnya dalam tempoh 24 jam sebelum dibenarkan pulang bagi menjalani Perintah Pengasingan di Rumah (HIO) berbanding sebelum ini mereka dikuarantin selama 11 hari di PKRC.

“Bagi pesakit kategori dua dan ke atas yang bebas daripada sebarang gejala pula mereka akan dibenarkan pulang untuk HIO selepas dipantau secara klinikal selama tempoh 48 hingga 72 jam,” katanya.

Bagaimanapun katanya, kebenaran pesakit untuk melakukan HIO bergantung kepada kriteria rumah yang bersesuaian selain pesakit dan penjaga juga mempunyai akses melalui telefon bagi memudahkan pemantauan.

“Bagi mereka yang dibenarkan pulang untuk menjalani HIO, kita memohon agar berdisiplin ketika berada di rumah dan dengan kenaikan kes COVID-19 di negeri ini sekarang, kita perlukan kerjasama semua pihak,” katanya sambil menambah, golongan berkenaan juga akan didaftarkan di Jabatan Kesihatan Daerah sebagai pesakit HIO. – Bernama


Ada kemungkinan senarai MP sokong Anwar belum muktamad?

Oleh Ainul Illia Meor Suzurudin

BANGI, 25 Safar 1442H, Selasa – “Kemungkinan besar senarai Ahli Parlimen yang menyokong Presiden PKR, Datuk Seri Anwar Ibrahim yang dipersembahkan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah, hari ini masih belum lengkap.”

Demikian kata penganalisis politik, Prof Dr Ahmad Atory Hussain susulan pertemuan tokoh itu dengan Agong pagi tadi.

Terdahulu, Anwar mendakwa beliau telah mempersembahkan dokumen sahih membuktikan sokongan lebih 120 Ahli Parlimen terhadapnya kepada Agong dalam pertemuan pagi tadi.

Bagaimanapun, Datuk Pengelola Bijaya Negara Istana Negara, Datuk Ahmad Fadil Shamsuddin berkata, Anwar hanya mengemukakan jumlah Ahli Dewan Rakyat yang didakwa menyokong beliau, tanpa mengemukakan senarai nama untuk mengukuhkan dakwaan tersebut.

Mengulas perkara itu, Prof Ahmad Atory berkata, beliau yakin, senarai itu ada namun belum dimuktamadkan lagi oleh Ahli-Ahli Parlimen yang didakwa menyokongnya itu.

Katanya, rakyat tidak mempunyai pilihan lain selain daripada menunggu tindakan selanjutnya dari pihak Istana Negara yang dijangka akan memanggil ketua-ketua parti membuat pengesahan dalam masa terdekat.

“Sekiranya benar dan sahih senarai nama Ahli Parlimen menyokongnya itu, terdapat beberapa cara yang mungkin akan dilaksanakan oleh Agong termasuk meminta Anwar membuat usul undi tidak percaya kepada Perdana Menteri, Tan Sri Muhyiddin Yassin. Namun, kaedah itu agak lambat.

“Kemungkinan Agong juga akan minta untuk ditangguhkan dahulu daripada diadakan persidangan tergempar Parlimen undi tidak percaya itu kerana situasi COVID-19 yang memburuk ketika ini,” katanya ketika dihubungi Ismaweb.net, hari ini.

Pada masa sama, Prof Ahmad Atory berkata, selain kaedah tersebut, Agong juga boleh memanggil Perdana Menteri untuk menghadapnya setelah akuan bersumpah dari Anwar telah dipastikan kesahihannya.

“Kalau betul ada bukti nyata, jadi tidak perlu ke Parlimen. Hanya Muhyiddin dipanggil menghadap Agong bagi mengetahui sama ada beliau sendiri mahu letakkan jawatan atau pun tidak.

“Selain daripada PM meletakkan jawatan, Agong juga terdapat pilihan untuk membubarkan Parlimen. Pun begitu, kita terpaksa berhadapan dengan Pilihan Raya Umum (PRU) selepas 60 hari Parlimen dibubarkan. Kita tidak mahu pengalaman di Sabah baru-baru ini terjadi sekali lagi,” katanya.

Justeru, katanya, bagi mengelakkan berlaku PRU ketika musim COVID-19, beliau mengesyorkan Agong menggunakan kaedah melantik Perdana Menteri interim yang Seri Paduka berpendapat mempunyai sokongan majoriti dalam Dewan Rakyat.

“Jika dilantik seorang PM interim tidaklah kita terkejar masa 60 hari bersamaan dua bulan itu untuk kita laksanakan PRU. PM interim selama enam bulan pun boleh. Jadi jika keadaan kembali reda, mungkin PRU boleh diadakan,” katanya.


Bahrain pula jalin hubungan diplomatik dengan Israel?

MANAMA, 26 Zulhijjah 1441H, Ahad – Bahrain kemungkinan akan mengikuti Emiriah Arab Bersatu (UAE) dalam menandatangani perjanjian damai dengan Israel, kata seorang pegawai Israel semalam.

Saluran televisyen Hebrew, Kan memetik pejabat yang tidak disebutkan namanya mengatakan ‘Bahrain diharapkan menjadi negara berikutnya, yang akan menjalin hubungan rasmi dengan Israel.’

Tidak ada jangka waktu yang ditentukan, atau perincian lebih lanjut diberikan, walaupun laporan daripada penyiar itu juga menyebutkan bahawa seorang pegawai kanan Amerika Syarikat (AS) memberitahu media Palestin bahawa Bahrain dan Oman diharapkan dapat menormalkan hubungan dengan negara haram Israel dalam waktu dekat.

Bahrain adalah negara Teluk pertama yang secara rasmi mengulas mengenai langkah diplomatik antara UAE dan Israel.

Menurut agensi berita Bahrain, Manama menyambut baik perjanjian damai itu dan mengucapkan tahniah kepada UAE kerana ‘mengambil langkah untuk meningkatkan peluang  perdamaian Timur Tengah.’

Sementara itu, penasihat kanan dan menantu Presiden Donald Trump, Jared Kushner juga mengisyaratkan bahawa negara Arab lain dapat membuat perjanjian dengan Israel ‘dalam waktu terdekat’.

Terdahulu, Trump membuat pengumuman bahawa UAE dan Israel secara formal telah menormalisasi hubungan.

Sebagai pertukaran, Israel dijangka akan ‘menangguhkan’ rancangan untuk mengilhak sejumlah besar Tebing Barat yang diduduki.

Bagaimanapan pemimpin Palestin menganggap perjanjian itu sebagai pengkhianatan dan mengecam perjanjian trilateral (tiga pihak) yang dibuat antara UAE, Israel dan AS.

Sebelum ini, Israel telah menandatangani perjanjian damai dengan Mesir dan Jordan, masing-masing pada 1979 dan 1994. – Agensi


Isu SJKC: Mana Menteri Pendidikan? Apakah PN juga sokong vernakular

BANGI, 9 Ramadan 1442H, Rabu – Tatkala Timbalan Menteri Pendidikan, Datuk Dr Mah Hang Soon tegas mempertahankan pembinaan Sekolah Jenis Kebangsaan Cina (SJKC) Too Joon Hing dalam kawasan majoriti Melayu, Menteri Pendidikan pula dilihat seolah-olah membisu berhubung isu berkenaan.

Keadaan itu sekali gus menimbulkan tanda tanya kepada rakyat lebih-lebih lagi selepas melihat Hang Soon – yang juga dari parti berasaskan perkauman MCA – paling awal memberi respon mengenai pembinaan sekolah itu selepas menerima bantahan daripada penduduk Bandar Kinrara.

Hang Soon mendakwa, SJKC Too Joon Hing adalah antara 10 SJKC yang diluluskan oleh kerajaan ketika pemerintahan Barisan Nasional (BN) pada tahun 2017 atas permohonan MCA.

Dakwanya, lokasi asal pembinaannya ketika diluluskan ialah Taman Putra Prima Puchong, tetapi telah ditukar ke Bandar Kinrara Seksyen 5 ketika pemerintahan Pakatan Harapan (PH).

Menyifatkan perkara tersebut sebagai tidak mengejutkan, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, memang sejak zaman BN dan PH lagi Timbalan Menteri Pendidikan seolah-olah memegang tugas ‘Menteri Sekolah Vernakular’, menjangkaui Menteri Pendidikan.

“Mah Hang Soon berkata dengan bangganya bahawa sekolah Cina tersebut adalah antara 10 SJKC yang diluluskan oleh kerajaan ketika pemerintahan BN 2017 atas permohonan MCA.

“Beliau juga dengan bangganya mempertahankannya lagi dengan hujah pelajar bukan Cina di SJKC meningkat, seperti saya jangka dan itulah yang diratib-ratib golongan pro-vernakular ini.

“Memanglah peratusan meningkat, kerajaan juga yang bina di situ iaitu di kawasan majoriti Melayu. Apakah beliau nak kata kalau bina sekolah kebangsaan, orang Melayu tak mahu pergi?” soalnya dalam satu kenyataan, hari ini.

Mengulas lanjut, beliau berkata, semua respon sebegini jelas dan konsisten dengan mana-mana ‘Menteri Sekolah Vernakular’ sejak zaman BN dan PH, iaitu tanpa segan silu serta tanpa apologetik – walaupun lantikannya itu adalah ihsan tradisi amalan jawatan berkenaan.

“Persoalannya, sudah beberapa hari isu ini berlalu. Di manakah Menteri Pendidikan dalam isu ini? Apakah kita hanya mengulangi adegan drama timbalan menteri lebih berkuasa dari menteri?

“Kebisuan ini sekali gus menimbulkan tanda tanya yang besar; iaitu dasar pendidikan BN dan PH memang sudah terbukti menyokong sistem vernakular, maka apakah dasar pendidikan PN juga menyokong sistem vernakular?

“Atau apakah MCA terlalu berkuasa dalam kerajaan sehingga mampu berbuat apa sahaja?,” soalnya.

Terdahulu, Ketua UMNO Subang, Datuk Armand Azha yang mewakili penduduk Bandar Kinrara berkata, pihaknya amat tidak berpuas hati dengan pembinaan SJKC Too Joon Hing kerana tidak seimbang dengan populasi penduduk di situ.

Beliau menjelaskan, sekolah kebangsaan yang terdapat di sekitar kawasan berkenaan hanya tiga sahaja jumlahnya, sedangkan SJKC ditambah kepada lima.


Polis Israel bertindak ganas serang penempatan Palestin

BAITULMAQDIS, 18 Zulkaedah 1442H, Selasa – Rejim polis negara haram Israel menyerang penempatan Palestin di tengah-tengah kebimbangan penduduk terhadap perobohan di Silwan dekat Baitulmaqdis Timur yang diduduki.

Serangan itu sekali gus mencetuskan pertempuran dengan penduduk Palestin di kawasan Al-Bustan.

Dalam kejadian itu, rejim Israel melepaskan gas pemedih mata dan peluru bersalut getah ke arah penduduk Palestin.

Beberapa penduduk Palestin menggunakan pembesar suara masjid bagi menyeru orang ramai berkumpul melindungi kediaman mereka.

Pegawai tempatan di Silwan sebelum ini telah memberi amaran mengenai rancangan negara haram Israel bagi merobohkan sekitar 100 buah rumah di kawasan Al-Bustan dengan alasan dibina tanpa permit.

Bukan itu sahaja, negara penjajah juga bakal membina sebuah taman di kawasan berkenaan.

Israel turut mengeluarkan perintah bagi merobohkan 13 buah rumah milik rakyat Palestin di tempat sama. -Agensi


PN dakwa MP Kuala Kangsar diugut untuk sokong kerajaan

BANGI, 27 Rabiulawal 1445H, Jumaat – Perikatan Nasional (PN) mendakwa Ahli Perlimen Kuala Kangsar, Datuk Iskandar Dzulkarnain Abdul Khalid diugut akan didakwan atas kesalahan rasuah, sekiranya enggan menandatangani kenyataan media untuk menyokong kerajaan

Setiausaha Agung PN, Datuk Seri Hamzah Zainudin mendakwa, tindakan berkenaan dipercayai digunakan bagi mendapat sokongan supaya kerajaan memperoleh sokongan dua pertiga majoriti di Parlimen.

“1 Oktober lalu, Ahli Parlimen Kuala Kangsar dipercayai dibawa bertemu dengan seorang pegawai tertinggi Suruhanjaya Pencegahan Rasuah Malaysia (SPRM) di sebuah hotel di Damansara dan diugut akan didakwa atas kesalahan rasuah sekiranya enggan menandatangani kenyataan media berkenaan.

“Sebelum itu, pada 26 September lalu Iskandar juga didatangi seorang taikun perniagaan bergelar Tan Sri yang dipercayai mempunyai hubungan rapat dengan Perdana Menteri di sebuah lokasi sekitar Damansara.

“Beliau juga ditekan dan didesak untuk menyokong Perdana Menteri serta dijanjikan habuan wang ringgit dan kedudukan dalam beberapa syarikat,” katanya dalam kenyataan, hari ini.

Hamzah yang juga Ahli Parlimen Larut itu berkata, ketika pertemuan bersama Pengerusi PN, Tan Sri Muhyiddin Yassin, Iskandar juga kelihatan amat tertekan susulan ugutan terhadapnya.

Atas dasar itu, PN mengutuk keras tindakan kerajaan yang berterusan menyalahgunakan kuasa bagi melakukan intimidasi serta ugutan terhadap pemimpin pembangkang.

“PN mendesak kerajaan Madani menghentikan tindakan salah guna kuasa dan intimidasi terhadap semua ahli Parlimen.

“Amalan seperti ini amat bertentangan dengan prinsip demokrasi yang diamalkan dalam sebuah negara yang menjunjung tinggi keluhuran Perlembagaan dan kedaulatan undang-undang,” katanya.

Pada masa sama, Hamzah menegaskan, PN kesal di atas kenyataan yang dibuat secara terburu-buru Iskandar dengan menggunakan hujah peruntukan pembangunan sebagai alasan amat berbeda dengan penjelasan yang diberikan kepada beberapa pemimpin parti.

Katanya, PN mengambil maklum ketetapan Mesyuarat Biro Politik Bersatu untuk memanggil Ahli Parlimen Kuala Kangsar itu bagi mendapatkan penjelasan sebelum mengambil tindakan selanjutnya.

Semalam, Iskandar Dzulkarnain mengisytiharkan sokongan terhadap Datuk Seri Anwar Ibrahim disebabkan isu peruntukan.

Katanya, keputusan itu dibuat selepas meneliti rintihan berterusan pengundi dan menitikberatkan keperluan mendesak untuk menangani masalah krisis kenaikan kos sara hidup yang melanda kawasannya.


Kes Adib indikator keseriusan kerajaan terhadap nasib penjawat awam

Oleh Ainul Illia Meor Suzurudin

BANGI, 16 Safar 1443H, Khamis – Barisan Jemaah Islamiah Se-Malaysia (BERJASA) mengharapkan pemimpin parti Melayu dan Islam di dalam kerajaan memainkan peranan sebaiknya dalam menegakkan keadilan terhadap kematian anggota Jabatan Bomba dan Penyelamat (JBPM), Allahyarham Muhammad Adib Mohd Kassim.

Presidennya, Ustaz Zamani Ibrahim berkata, Allahyarham Muhammad Adib yang merupakan penjawat awam telah menunjukkan taat setia kepada kerajaan sehingga bersedia mendedahkan diri dan nyawanya dalam apa jua keadaan demi tugas serta tanggungjawab.

Namun, katanya, isu arwah yang masih menantikan keadilan adalah gambaran kelesuan kerajaan dalam membela nasib dan maruah penjawat awam.

“Apakah kerajaan sebelum ini dan sedia ada tersangat takut dengan kehilangan sokong undi sehingga sokongan undi itu mengatasi maruah penjawat awam? Kalau benar, amat malanglah nasib penjawat awam di negara ini,” katanya ketika dihubungi Ismaweb.net, hari ini.

Mengulas lanjut, beliau berkata, jika usaha mencari pembelaan terhadap Allahyarham Muhammad Adib menemui jalan gagal, ia bermakna satu gambaran kelemahan dalam sistem keadilan di negara ini.

“Keadilan tidak dapat berfungsi dengan baik, seolah-olah ianya hanya mampu dilaungkan sahaja tetapi tidak mampu bertindak lebih jauh, itu pun semasa pemimpin tersebut berada di pihak pembangkang.

“Keberanian untuk membawa keadilan bukan hanya ketika menjadi pembangkang. Kini kalian sudah mempunyai kuasa, tunggu apa lagi,” katanya.

Ustaz Zamani menegaskan, isu arwah bukan hanya melibatkan individu tetapi adalah maruah penjawat awam keseluruhannya.

“Kalau sekiranya kerajaan menjadi lesu untuk memperjuangkannya, ini bermakna kerajaan tidak serius dalam membela maruah penjawat awam,” katanya.

Perbicaraan bagi kes Allahyarham Muhammad Adib di mahkamah berakhir hari ini.

Perkara itu dimaklumkan Menteri Dalam Negeri, Datuk Seri Hamzah Zainudin yang memberitahu, perbicaraan tersebut melibatkan 18 individu yang terlibat dalam rusuhan tiga tahun lalu.

Muhammad Adib meninggal dunia pada 17 Disember 2018 di Institut Jantung Negara (IJN) sebulan selepas mengalami kecederaan ketika berada di lokasi kejadian susulan rusuhan di luar Kuil Seafield Sri Maha Mariamman, di Subang Jaya, pada 27 November 2018.


3 ditahan ceroboh Hutan Simpan Bubu ketika leka menebang pokok

IPOH, 25 Syawal 1442H, Ahad – Seorang lelaki yang leka menebang pokok ditahan bersama dua lagi individu selepas menceroboh Hutan Simpan Bubu pada Jumaat lalu.

Ketiga-tiga individu terbabit ditahan anggota penguat kuasa Pejabat Renjer Hutan Beruas dalam operasi pada jam 5.30 petang.

Jabatan Perhutanan Perak memaklumkan, kesemua suspek yang berusia 22 hingga 55 tahun ditahan di bawah Enakmen Akta Perhutanan Negara 1984 (Pemakaian) 1985.

Katanya, ketika ditahan, semua lelaki berkenaan sedang menjalankan kerja-kerja penerokaan hutan di Kompartmen 62, Hutan Simpan Bubu.

“Salah seorang leka menebang pokok tanpa menyedari kehadiran pihak berkuasa,” katanya seperti dilapor media tempatan, hari ini.

Dalam serbuan itu, kenyataan memaklumkan, pihak berkuasa merampas sebuah jentera berat jenis ‘backhoe’ model JCB, sebuah motosikal model Modenas, satu unit gergaji rantai dan sebilah parang.

“Ketiga-tiga suspek ditangkap dan dibawa ke Ibu pejabat Polis Daerah (IPD) Manjung bagi siasatan lanjut dan dilepaskan dengan jaminan polis selepas keterangan mereka diambil.

“Semua barang rampasan dibawa ke stor untuk siasatan mengikut Seksyen 81(1)(b) dan 81(1)(e) Enakmen Akta Perhutanan Negara 1984,” katanya.


Semut pun ada arahan PKP

1. PERHATIKAN bagaimana Allah mengabadikan kisah semut yang berusaha menyelamatkan ahli dari ditimpa kebinasaan. Firman Allah:

قَالَتْ نَمْلَةٌ يَا أَيُّهَا النَّمْلُ ادْخُلُوا مَسَاكِنَكُمْ

“Berkatalah seekor (ketua) semut: Wahai sekalian semut, masuklah ke dalam sarang kamu (agar kamu tidak ditimpa kebinasaan). (Surah al-Naml: 18)

2. Menurut al-Imam Ibn al-Qayyim, ayat ini menunjukkan mesej yang jelas betapa arahan yang dikeluarkan oleh semut itu adalah bagi memelihara kaum (jenisnya) agar tidak dibinasa. Kata Ibn al-Qayyim:

ثم أخبرت عن سبب هذا الدخول وهو خشية أن يصيبهم معرة الجيش

“Kemudian ayat ini menerangkan sebab mereka diarahkan masuk ke dalam sarang adalah kerana takut ditimpa kemaraan tentera Sulaiman (yang dibimbangi boleh membinasakan mereka).

3. Melalui ayat ini juga Sheikh Sayyid Qutb menjelaskan bagaimana teraturnya urusan semut dalam menjaga komunitinya. Kata Sayyid Qutb:

ومملكة النمل كمملكة النحل دقيقة التنظيم تتنوع فيها الوظائف

“Dan kerajaan semut adalah seperti pemerintahan lebah, mereka sangat halus dan teliti dalam sistem pentadbiran serta pembahagian tugas.

4. Ayat ini mendidik kita agar bersama mempelajari dari kisah semut yang berusaha bersama menyelamatkan diri mereka dari kebinasaan. Begitulah juga dalam musim PKP ini, hendaklah kita patuh pada arahan serta SOP yang telah disusun teratur dan teliti oleh kerajaan bagi menjamin kesejahteraan bersama.

Semoga Allah membimbing kita.

Dr. Ahmad Sanusi Azmi
Setiausaha Majlis Ulama ISMA (MUIS)


Tindakan wanita berpakaian ihram ketika umrah tidak berakal

GEORGE TOWN, 15 Muharram 1444H, Sabtu – Tindakan seorang wanita yang didakwa mengerjakan umrah berpakaian ihram seperti jemaah lelaki disifatkan sebagai tindakan yang tidak berakal dan sengaja mempermain-mainkan atau mempersendakan agama Islam.

Mufti Pulau Pinang Datuk Seri Dr Wan Salim Wan Mohd Noor berkata tindakan dilakukan wanita itu hanya memudaratkan diri sendiri malah agama Islam bukan bahan mainan atau sendaan.

“Seorang Muslim dituntut menghormati dan mengagungkan agamanya, malah tindakan wanita itu disifatkan sebagai hanya memudaratkan diri sendiri sedangkan agama Islam sedikit pun tidak terjejas oleh tindakan yang tidak berakal itu.

“Melakukan perbuatan yang berlawanan dengan hukum Islam secara sengaja bererti mempermain-mainkan atau mempersendakan agama, dengan tindakan sedemikian pelakunya menjadi kafir. Jika tidak bertaubat dia akan dihumban ke neraka dan akan menerima seksaan yang dahsyat di akhirat nanti,” katanya dalam kenyataan hari ini.

Wan Salim berkata banyak lagi cara untuk mencari populariti, namun bukan dengan menjadikan agama sebagai bahan mainan atau sendaan kerana ia tindakan jelas sekali menghina agama.

”Agama Allah tetap berkembang pesat dari semasa ke semasa…semakin ramai manusia menganutnya terutama dalam kalangan para ilmuwan dan cerdik pandai dalam pelbagai bidang ilmu dan kerjaya,” katanya.

Semalam, tular video berdurasi 17 saat yang memaparkan seorang wanita yang didakwa sebagai rakyat tempatan berada di Tanah Suci Makkah dengan lengkap berpakaian ihram seperti jemaah umrah lelaki dan perkara itu telah mendapat pelbagai reaksi daripada netizen.

Berikutan itu, Menteri di Jabatan Perdana Menteri (Hal Ehwal Agama) Datuk Idris Ahmad dilaporkan berkata pihaknya memberi jaminan tindakan tegas akan dikenakan terhadap wanita yang didakwa mengerjakan umrah berpakaian ihram lelaki malah agensi yang menguruskan umrah wanita terbabit juga akan dikenakan tindakan jika benar dakwaan seperti ditularkan. – Bernama


Melaka terima pelancong dari Dumai melalui feri bermula 5 Mei

MELAKA, 27 Ramadan 1443H, Jumaat – Melaka bakal menerima kemasukan pelancong dari Dumai, Indonesia melalui Kompleks Imigresen, Kastam, Kuarantin dan Keselamatan (ICQS) Terminal Feri Antarabangsa Melaka-Dumai di Kota Laksamana di sini, bermula 5 Mei ini.

Pengurus Besar Bahagian Promosi Pelancongan negeri Sa’ari Basiron berkata pelancong berkenaan akan dibawa masuk menggunakan feri kendalian syarikat Feri Indomal yang dijangka tiba di terminal berkenaan kira-kira 1 tengah hari.

“Feri dari Dumai akan berlepas kira-kira 10 pagi waktu Malaysia dan perjalanan dianggarkan antara dua hingga tiga jam untuk sampai ke ICQS Terminal Feri Antarabangsa Melaka-Dumai,” katanya yang dihubungi Bernama hari ini.

Beliau berkata operasi feri bagi Dumai-Melaka adalah pada Selasa, Khamis dan Sabtu manakala Melaka-Dumai pada Rabu, Jumaat dan Ahad.

Katanya feri tersebut tidak akan beroperasi pada Isnin.

Kompleks ICQ Terminal Feri Antarabangsa Melaka-Dumai merupakan satu daripada akses masuk dan keluar rakyat dari Indonesia menerusi Dumai namun laluan tersebut ditutup ekoran penutupan sempadan antara Malaysia dan Indonesia berikutan penularan COVID-19 kira-kira dua tahun lepas. – Bernama


Kes harian COVID-19 melonjak, Indonesia kuat kuasa sekatan baharu

JAKARTA, 23 Jamadilawal 1442H, Khamis – Indonesia akan menguatkuasakan peraturan baharu berikutan kes jangkitan COVID-19 di negara itu melonjak ke paras tertinggi semalam.

Mulai 11 Januari, sekatan akan berkuat kuasa selama dua minggu di beberapa wilayah di Bali dan Pulau Jawa – kawasan yang paling ramai bilangan penduduknya.

Beberapa langkah diambil termasuk perubahan waktu operasi untuk pusat membeli-belah, had kapasiti restoran dan tempat beribadah, menurut Ketua Jawatankuasa Kerja Indonesia bagi Menangani COVID-19 dan Pemulihan Ekonomi, Airlangga Hartarto.

Hartarto berkata, gabenor akan membuat keputusan akhir mengenai peraturan di wilayah masing-masing.

Langkah itu diambil ketika jumlah kes jangkitan harian di Indonesia melonjak kepada 8,854 menjadikan keseluruhan 788,402 kes.

Sekurang-kurangnya 187 kematian baharu semalam, menjadikan angka keseluruhan kepada 23,296, menurut laporan terkini Kementerian Kesihatan.

Setakat semalam, kes harian di Jakarta meningkat kepada 2,402 sementara 1,470 kes dicatatkan di Jawa Barat dan 1,023 di Jawa Tengah.

Jumlah jangkitan di Jawa Timur jauh lebih rendah iaitu 845 kes, namun merekodkan jumlah kematian tertinggi sebanyak 54 di antara semua wilayah. – Agensi


417,470 individu lengkapkan 2 dos suntikan vaksin COVID-19

KUALA LUMPUR, 2 Ramadan 1442H, Rabu – Seramai 417,470 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama, 632,668 individu telah menerima dos pertama menjadikan jumlah keseluruhan pemberian dos pertama dan kedua vaksin COVID-19 di negara kini 1,050,138.

Menerusi satu infografik dikongsikan di laman Twitter rasminya hari ini, Dr Adham berkata lima negeri menerima suntikan dos pertama vaksin tertinggi ialah Selangor dengan 86,577 diikuti Sarawak (65,580), Kuala Lumpur (62,724), Johor (57,248) dan Sabah (54,817).

Sementara, lima negeri yang melengkapkan kedua-dua dos suntikan vaksin COVID-19 tertinggi setakat ini ialah Selangor dengan 57,664 individu, diikuti Perak (47,007), Sabah (42,344), Kuala Lumpur (35,542) dan Pahang (32,839).

Dalam pada itu, jumlah pendaftaran untuk Program Imunisasi COVID-19 Kebangsaan adalah seramai 8,687,372 atau 35.8 peratus dengan Selangor merekodkan angka tertinggi melibatkan 2,306,344 pendaftaran.

Mengikut perancangan program imunisasi tersebut, tempoh pelaksanaan fasa pertama pemberian vaksin yang bermula Februari hingga April ini akan membabitkan 500,000 anggota barisan hadapan termasuk petugas kesihatan.

Fasa kedua yang dijangka bermula April hingga Ogos tahun ini melibatkan 9.4 juta warga emas berusia 65 tahun ke atas, kumpulan rentan dan Orang Kurang Upaya (OKU), manakala fasa ketiga dijadual bermula Mei hingga Februari 2022 membabitkan individu 18 tahun dan ke atas dengan sasaran kira-kira 14 juta orang. – Bernama


PAS Selangor sahkan terima permohonan pemimpin politik sertai parti

BANGI, 17 Syawal 1444H, Isnin – Beberapa nama bekas pemimpin politik dilaporkan telah membuat permohonan untuk menyertai PAS.

Pesuruhjaya PAS Selangor, Datuk Dr Ahmad Yunus Hairi bagaimanapun enggan mendedahkan identiti tokoh berkenaan.

Ini kerana, keputusan sama ada mereka diterima menjadi ahli PAS atau akan diputuskan oleh kepimpinan PAS Pusat.

Pun begitu, katanya, pengumuman mengenainya akan diadakan dalam satu majlis pada waktu terdekat.

“Ada (terima permohonan bekas pemimpin politik) tetapi saya tidak boleh sebut ketika ini kerana hal ini adalah rahsia.

“(Sekiranya permohonan tokoh politik diterima) kami akan buat pengumuman nanti,” katanya seperti dilapor media tempatan.

Sementara itu, Tan Sri Annuar Musa enggan mengulas mengenai kenyataan Setiausaha PAS, Datuk Seri Takiyuddin Hassan bahawa beliau akan menyertai PAS.

“Belum masanya untuk saya ulas perkara ini,” katanya ringkas.

Sebelum ini, Takiyiddin berkata, beberapa nama besar adalah antara lebih 20 bekas pemimpin dan ahli UMNO dijangka menyertai PAS tidak lama lagi.


Remaja Israel serang pelancong asing di Tebing Barat

TEBING BARAT, 22 Jamadilakhir 1444H, Ahad – Sekumpulan peneroka haram Israel menyerang pelancong asing dan beberapa penduduk Palestin yang menyertai aktiviti mendaki bukit berhampiran bandar Jericho, Tebing Barat semalam.

Menerusi video yang dirakamkan pelancong asing terbabit, beberapa remaja Israel cuba menakutkan kumpulan pendaki berkenaan dengan menghayunkan kayu ke arah mereka.

Malah, peneroka haram itu turut melepaskan semburan lada ke arah kumpulan pendaki terbabit.

Satu sumber mendedahkan, pasukan tentera Israel terpaksa mengiringi kumpulan pendaki bagi mengelak terus diserang peneroka haram di Kampung Badu al-Mu’arrajat di Lembah Jordan.

Seorang wanita Itali yang menyertai aktiviti pendakian berkata, ahli kumpulan yang terdiri daripada lelaki Palestin, warganegara Itali dan Perancis terpaksa dikejarkan ke hospital selepas diserang remaja peneroka haram berkenaan.

Malah, wanita itu berkata, kumpulan penyerang berkenaan terdiri daripada enam remaja peneroka haram.

“Apabila kami menghampiri puncak bukit, peneroka haram itu sampai bersama ahli kumpulannya dan terus menyerang dengan melepaskan semburan lada ke arah kami, mereka juga menghalang kami meneruskan perjalanan dan memulakan menyerang dengan menggunakan kayu,” kata wanita terbabit.

Peneroka haram terbabit juga berang selepas mengetahui perbuatan mereka dirakam dan cuba merampas telefon berkenaan.

Sejak kebelakangan ini, serangan peneroka haram Israel terhadap penduduk Palestin semakin meningkat dengan kira-kira 840 kejadian yang dilaporkan berlaku pada 2022 berbanding 446 tahun sebelum dan 353 pada 2020. – Agensi


Afrika Barat, Tengah miliki askar kanak-kanak paling banyak di dunia

NEW YORK, 19 Rabiulakhir 1443H, Rabu – Afrika Barat dan Tengah adalah wilayah yang mempunyai bilangan askar kanak-kanak tertinggi di dunia, serta paling banyak mangsa keganasan seksual bawah umur, menurut laporan terbaharu oleh Tabung Kanak-Kanak Pertubuhan Bangsa-Bangsa Bersatu (UNICEF).

Sejak 2016, wilayah itu dilanda konflik yang semakin meningkat di mana lebih 21,000 kanak-kanak telah direkrut oleh tentera kerajaan dan kumpulan bersenjata, kata laporan itu, semalam.

Selain itu, lebih 2,200 kanak-kanak telah disahkan sebagai mangsa keganasan seksual dalam tempoh lima tahun lalu, tambahnya.

Sementara itu, kira-kira 3,500 kanak-kanak telah diculik, menjadikannya wilayah dengan penculikan kedua tertinggi di dunia, manakala terdapat sekurang-kurangnya 1,500 serangan ke atas sekolah dan hospital.

Secara keseluruhan, agensi kanak-kanak PBB berkata, lebih 57 juta kanak-kanak di rantau itu memerlukan bantuan kemanusiaan, jumlah yang meningkat dua kali ganda sejak tahun lalu akibat konflik dan pandemik COVID-19.

“Sama ada kanak-kanak di Afrika Barat dan Tengah menjadi sasaran langsung atau mangsa cagaran, mereka terperangkap dalam konflik dan menghadapi keganasan dan rasa tidak selamat.

“Pelanggaran berat hak mereka yang dilakukan oleh pihak yang terlibat dalam konflik adalah tidak boleh diterima. Mereka mempunyai kesan buruk terhadap kapasiti mereka untuk belajar, bekerja, membina hubungan bermakna dan menyumbang kepada pembangunan komuniti dan negara mereka,” kata Pengarah wilayah UNICEF untuk Afrika Barat dan Tengah, Marie-Pierre Poirier.

Sejak 2005, apabila PBB menubuhkan sistem untuk memantau dan melaporkan pelanggaran serius terhadap kanak-kanak, seperti pengambilan, penculikan, rogol dan serangan ke atas sekolah serta hospital, satu daripada empat pelanggaran di seluruh dunia dilakukan di Afrika Barat dan Tengah, kata laporan itu.

Di negara-negara yang dilanda konflik seperti Burkina Faso, Republik Afrika Tengah, Cameroon, Chad, Congo, Mali, Mauritania dan Niger, keganasan telah membawa kesan kemanusiaan yang dahsyat kepada kanak-kanak serta masyarakat, dan wabak itu memburukkan lagi keadaan, kata PBB.

Kanak-kanak yang dikaitkan dengan kumpulan bersenjata sering terdedah kepada ‘tahap keganasan yang tidak dapat ditanggung’ dan pengambilan mereka boleh didahului dan diikuti dengan pelanggaran lain seperti penculikan, keganasan seksual serta pembunuhan dan mencacatkan kanak-kanak.

PBB menyeru pihak-pihak yang terlibat dalam konflik untuk mencegah dan menamatkan pencabulan terhadap kanak-kanak dan agar pelakunya bertanggungjawab.

Ia juga menggesa kumpulan bantuan untuk meningkatkan dokumentasi pelanggaran dan berusaha untuk mencegah dan bertindak balas terhadapnya.

UNICEF berkata, ia memerlukan lebih daripada AS$92 juta untuk melindungi kanak-kanak dalam kecemasan di seluruh Afrika Barat dan Tengah, lebih separuh daripadanya belum dibiayai. – Agensi


Pejuang perlu kemuka secara rasmi jika mahu kerjasama dengan PH

BANGI, 1 Syaaban 1444H, Rabu – Pejuang sewajarnya mengemukakan hasrat untuk bekerjasama dengan Pakatan Harapan (PH) bagi menghadapi Pilihan Raya Negeri (PRN) menerusi platform rasmi.

Timbalan Presiden Parti Amanah Negara (Amanah), Datuk Seri Salahuddin Ayub berkata, tindakan itu bagi memastikan pertimbangan berkenaan dapat dilakukan sewajarnya.

Bagaimanapun, katanya, sehingga kini pihaknya belum menerima sebarang permohonan bagi membentuk kerjasama dengan Pejuang.

“Ketika ini Amanah kekal dengan keputusan perbincangan antara PH dan Barisan Nasional (BN) berhubung persiapan menghadapi PRN di Pusat Dagangan Dunia (WTC) Kuala Lumpur, baru-baru ini.

“Pertemuan berkenaan memutuskan PH dan BN akan fokus kepada perbincangan lanjut tanpa membabitkan kerjasama baharu daripada mana-mana gabungan atau parti lain,” katanya.

Mengulas lanjut, Salahuddin menjelaskan dalam hal berkenaan, Majlis Presiden akan memainkan peranan dan memutuskan langkah seterusnya.

“Jadi hasrat Pejuang mahu bekerjasama terpulang kepada Majlis Presiden PH untuk memutuskan langkah seterusnya.

“Berdasarkan pengalaman, biasanya kita akan tunggu dan Datuk Seri Mukhriz Mahathir untuk minta supaya adakan pertemuan rasmi untuk berbincang,” katanya.

Semalam, Pengerusi PH Kedah, Datuk Mahfuz Omar mendakwa Mukhriz berminat menyatakan hasrat untuk membentuk kerjasama bersama PH bagi menghadapi PRN dan hasrat itu dinyatakan dalam pertemuan di ibu negara, kira-kira dua bulan lalu.


Tikus ‘jamah’ ayam goreng, MPAJ batal lesen premis serta-merta

BANGI, 2 Jamadilakhir 1444H, Isnin – Majlis Perbandaran Ampang Jaya (MPAJ) mengeluarkan Notis Pengesahan Pembatalan Lesen (NPPL) serta-merta kepada sebuah premis makanan yang tular kejadian seekor tikus sedang menjamah ayam goreng.

Tindakan itu selaras dengan langkah Kementerian Kesihatan (KKM) melalui Jabatan Kesihatan Negeri Selangor (JKNS) yang telah mengeluarkan Notis Perintah Tutup pada Sabtu lalu ke atas premis berkenaan.

Yang Dipertua MPAJ, Mohd Fauzi Mohd Yatim berkata, tindakan sitaan atas kesalahan menjalankan perniagaan tanpa lesen juga akan dijalankan sekiranya premis masih beroperasi setelah NPPL dikeluarkan.

Katanya, permohonan lesen baru hanya akan dipertimbangkan sekiranya semua syarat terutamanya berkaitan kebersihan dipatuhi sepenuhnya.

“Pemeriksaan kebersihan premis makanan dari segi kawasan penyajian dan penyediaan makanan serta kawalan serangga perosak di premis juga dijalankan secara berkala oleh MPAJ.

“Berdasarkan rekod pemeriksaan lalu, penarafan kebersihan premis tersebut adalah pada Gred B bagi Jun 2021 dan terbaru adalah pada Januari 2022,” katanya dalam satu kenyataan, hari ini.

Mengulas lanjut, beliau berkata, MPAJ sentiasa memantau kawalan kebersihan setiap premis makanan bagi memastikan syarat-syarat dan peraturan-peraturan sentiasa dipatuhi.

“Sehingga 30 November lalu, sebanyak 1,057 premis makanan diperiksa dan 259 kompaun telah dikeluarkan di bawah Undang-Undang Kecil (UKK) 9(f) Pengenalan Makanan MPAJ 2007 dan UKK 19(1)(d) Establisymen Makanan MPAJ 2007.

“MPAJ mengambil berat mengenai isu yang telah berlaku ini dan tindakan akan diambil ke atas mana-mana premis makanan yang mengambil mudah tentang aspek kebersihan,” katanya.

Orang ramai juga boleh melaporkan aduan berkenaan kebersihan premis di kawasan MAPJ melalui http://aduan.mpaj.gov.my

Sebelum ini, tular di media sosial video berdurasi 15 saat yang merakamkan seekor tikus sedang menjamah ayam goreng dalam pemanas makanan di sebuah restoran.

Video itu dimuat naik oleh pemilik akaun Twitter, mendakwa ia berlaku ketika dia sedang makan di premis berkenaan.


China kini bebas malaria: WHO

GENEVA, 19 Zulkaedah 1442H, Rabu – China kini disahkan bebas daripada malaria oleh Pertubuhan Kesihatan Sedunia (WHO), setelah 70 tahun berusaha membasmi penyakit bawaan nyamuk itu.

Negara itu melaporkan 30 juta kes penyakit berjangkit setiap tahun sejak 1940-an, namun kini merekodkan kosong kes selama empat tahun berturut-turut.

“Kita mengucapkan tahniah kepada rakyat China yang telah membasmi negara itu daripada malaria. Kejayaan ini diperoleh setelah beberapa dekad berusaha menerusi tindakan berterusan.

“Dengan pengumuman ini, China bergabung dengan banyak negara dan menunjukkan kepada dunia bahawa masa depan bebas dari malaria boleh dicapai,” kata Ketua Pengarah WHO, Tedros Adhanom Ghebreyesus.

Negara-negara yang mencapai sekurang-kurangnya tiga tahun berturut-turut kes sifar tempatan boleh memohon sijil status bebas malaria dari WHO.

Mereka mesti mengemukakan bukti yang teliti dan menunjukkan kemampuan untuk mencegah transmisi muncul kembali.

China kini menjadi wilayah ke-40 yang disahkan bebas malaria oleh WHO.

Negara terakhir yang memperoleh status itu adalah El Salvador iaitu pada tahun ini, Algeria dan Argentina pada 2019 dan Paraguay serta Uzbekistan pada 2018. – Agensi


Ketua balai polis berpesta di balai positif ganja

KUALA LUMPUR, 12 Zulhijjah 1442H, Khamis – Salah seorang anggota polis yang ditahan kerana berpesta di balai polis di Kajang disahkan positif dadah, kata Pengarah Jabatan Integriti dan Pematuhan Standard (JIPS) Ibu Pejabat Polis Bukit Aman, Datuk Azri Ahmad.

Beliau berkata, hasil saringan ujian air kencing mendapati ketua balai polis (OCS) berkenaan positif dadah jenis ganja dan direman dua hari untuk siasatan lanjut.

“Sampel akan dihantar untuk ujian sekali lagi dan jika ternyata positif juga, dia akan didakwa. Mereka juga sejak dari itu telah ditarik dari tugas aktif,” katanya, hari ini.

Polis Kajang akan menyiasat pelanggaran prosedur operasi standard (SOP) COVID-19 dan sama ada terdapat unsur jenayah yang melibatkan empat anggota polis dan empat yang lain, yang berpesta di balai polis, katanya.

“JIPS akan menyiasat keempat-empat polis tersebut atas kesalahan dan pelanggaran peraturan penjawat awam. Tindakan akan diambil tanpa rasa takut atau pilih kasih,” kata Azri.

Pada masa sama, beliau menegaskan bahawa polis tidak akan berkompromi dalam mengambil tindakan terhadap anggota polis atau pegawai yang terlibat dalam kesalahan atau jenayah.

“Jangan kerana nila setitik, rosak susu sebelanga. Mereka yang melakukan kesalahan ini hanyalah kumpulan kecil.

“Mereka tidak akan dilindungi, sebaliknya tindakan tegas akan diambil terhadap mereka,” katanya

JIPS Bukit Aman menahan empat anggota polis dan empat orang awam setelah menemui mereka berhibur di dalam sebuah balai polis di Kajang pada hari Selasa.

Mereka yang ditangkap berusia antara 21 dan 37 tahun dan ditangkap ketika mereka sedang berpesta.

JIPS juga merampas pelbagai barang termasuk botol alkohol, lampu disko dan sistem bunyi semasa serbuan di balai polis.


Penduduk haram Israel bakar tanaman, kedai Palestin

TEBING BARAT, 25 Jamadilawal 1444H, Selasa – Penceroboh haram Israel bertindak kejam dengan membakar tanaman dan kedai Palestin pagi ini di kampung Al-Sawiya, selatan Nablus di utara Tebing Barat, lapor agensi berita Wafa.

Pegawai Palestin yang memantau aktiviti penempatan Israel di daerah Nablus, Ghassan Daghlas berkata, sekumpulan penceroboh cuba meletupkan seluruh jalan Nablus-Ramallah menggunakan silinder gas, menyebabkan sebuah kedai dan taska terbakar dan kerosakan teruk sekitar kawasan itu.

Ini adalah kali keenam penceroboh merosakkan tapak semaian itu, katanya.

Penceroboh dari pos penempatan haram berdekatan baru-baru ini telah melakukan beberapa serangan sedemikian, jelas Ghassan.

Beliau juga menyatakan berlaku peningkatan dalam serangan Israel terhadap rumah dan kenderaan Palestin, khususnya di kawasan Nablus.

Serangan ini berlaku di tengah-tengah sekatan ketenteraan Israel yang lebih tinggi dan penutupan beberapa jalan di kawasan  oleh tentera pendudukan Israel.

Ini ditambah dengan peningkatan ketara dalam serangan oleh peneroka ekstremis Israel ke atas komuniti Palestin yang terdedah di seluruh Tebing Barat yang diduduki.

Rakyat Palestin mendakwa pihak berkuasa Israel membantu dan bersubahat dengan serangan peneroka sebagai sebahagian daripada usaha rasmi untuk memperhebatkan bilangan dan saiz penempatan Yahudi di Wilayah Pendudukan.

Semua penempatan, pos luar dan peneroka adalah haram di bawah undang-undang antarabangsa.

Menurut data rasmi, kira-kira 650,000 pelampau peneroka Yahudi Israel tinggal di lebih 130 penempatan yang telah dibina di atas tanah Palestin sejak pendudukan Tebing Barat bermula pada 1967. – Agensi


15 maut, 50 cedera Russia serang stesen kereta api Ukraine

KYIV, 27 Muharam 1444H, Khamis – Sekurang-kurangnya 15 penumpang maut manakala 50 yang lain cedera dalam serangan roket Russia di sebuah stesen di timur Ukraine pada Rabu.

Dalam ucapan video kepada Majlis Keselamatan Pertubuhan Bangsa-Bangsa Bersatu (PBB), Presiden Ukraine, Volodymyr Zelenskiy berkata, roket itu mengenai kereta api di bandar kecil Chaplyne, kira-kira 145 km (90 batu) barat Donetsk.

“Empat gerabak penumpang terbakar. Sehingga kini, sekurang-kurangnya 15 terbunuh dan kira-kira 50 orang cedera.

“Penyelamat sedang berusaha, tetapi malangnya, angka kematian dijangka meningkat,” katanya.

Ukraine menandakan hari kemerdekaannya pada Rabu dan Zelenskiy telah memberi amaran lebih awal bahawa Russia mungkin cuba mengganggu perayaan itu.

Russia telah berulang kali menafikan tenteranya menyasarkan sasaran awam.

Pada April lalu, sekurang-kurangnya 57 orang maut apabila peluru berpandu Russia mengenai stesen kereta api di bandar Kramatorsk, kata pegawai Ukraine. – Agensi


PM, MPM bincang perkembangan pembangunan Bumiputera

BANGI, 21 Jamadilakhir 1443H, Isnin – Perdana Menteri, Datuk Seri Ismail Sabri Yaakob menghadiri sesi libat urus bersama Majlis Perundingan Melayu (MPM) di Putrajaya, hari ini.

Sesi libat urus bersama MPM itu diketuai oleh Pengerusi Jawatankuasa Pemandu MPM, Tun Hanif Omar dan Setiausaha Agung MPM, Datuk Dr Hasan Mad.

Beliau berkata, pertemuan itu membincangkan mengenai perkembangan semasa khususnya membabitkan pembangunan Bumiputera.

“Kerajaan sentiasa mendengar dan menggalakkan penglibatan pertubuhan masyarakat sivil (CSO) untuk bersama-sama membangunkan negara demi kesejahteraan Keluarga Malaysia,” katanya dalam kenyataan di Facebook, hari ini.


Mangsa pengeboman rejim pengganas Israel di Gaza meningkat kepada 24

GAZA, 9 Muharam 1444H, Ahad – Kementerian Kesihatan Palestin di Gaza memaklumkan jumlah kematian akibat pengeboman rejim pengganas Israel ke atas Gaza, yang berterusan untuk hari kedua, meningkat kepada 24 selain 203 cedera.

Kematian itu termasuk enam kanak-kanak, seorang wanita berusia 23 tahun dan seorang komander kumpulan bersenjata Palestin.

Kementerian menyatakan bahawa ketika ini berlaku kekurangan 40 peratus peralatan dan ubat-ubatan asas, dan kekurangan 60 peratus peralatan makmal akibat penutupan Israel ke atas lintasan Gaza, yang bermula empat hari lalu.

Kementerian juga berkata: “Disebabkan penutupan loji kuasa, masa semakin suntuk untuk penyediaan perkhidmatan perubatan di hospital, dengan penutupan hampir sepenuhnya dalam tempoh 72 jam.”

Terdahulu pada Sabtu, pegawai di Gaza memberitahu bahan api untuk loji kuasa tunggal di Gaza kehabisan sehingga ia berhenti berfungsi.

Pejabat Media Kerajaan di Gaza memaklumkan pengeboman Israel telah mengakibatkan kemusnahan sebahagian atau keseluruhan 650 unit rumah, menyebabkan beribu-ribu orang kehilangan tempat tinggal dan kehilangan tempat tinggal. – Agensi


Kerajaan boleh nilai semula GST, tambah baik pelaksanaan: MIDF

KUALA LUMPUR, 9 Jamadilakhir 1442H, Jumaat – Kerajaan boleh menilai semula Cukai Barang dan Perkhidmatan (GST) dan mengkaji untuk cukai penggunaan itu dapat dilaksanakan dengan lebih baik, mempertimbangkan semua kemungkinan kelebihan GST berbanding rejim cukai lain yang akan memberi manfaat kepada kerajaan, perniagaan dan rakyat, menurut MIDF Amanah Investment Bank Bhd (MIDF).

Dalam Laporan Tematik, bank pelaburan itu berkata komunikasi mengenai pelaksanaan GST penting berikutan ia akan melibatkan rakyat dan kerajaan perlu memberikan lebih banyak penjelasan dengan menekankan mengenai kemungkinan impak dalam jangka masa pendek dan strateginya untuk mengurangkannya.

“Pembayaran balik GST, yang menjadi isu sebelum ini, perlu diuruskan dengan cekap berikutan sebarang kelewatan tidak memberi sokongan kepada aliran tunai perniagaan apabila kos menjalankan perniagaan boleh terjejas,” katanya.

Selain itu, pelarasan dapat dibuat selepas melakukan analisis kos-faedah seperti pada tahap yang dikenakan cukai dan kadar GST, katanya.

Bank pelaburan itu berkata terdapat perbincangan mengenai melaksanakan semula GST baru-baru ini dalam persekitaran krisis berikutan COVID-19 yang dapat meningkatkan keupayaan kerajaan untuk menangani kelembapan ekonomi dengan skim pendapatan sedia ada dan tanpa bergantung kepada hutang negara tambahan.

“Melaksanakan semula GST mempunyai kemungkinan menjejaskan sentimen pengguna yang telah meningkat secara berperingkat jika ia tidak disampaikan dengan jelas kepada rakyat,” katanya.

Mengenai inflasi, MIDF berkata kadar inflasi pada purata 2.3 peratus tiga tahun sebelum GST dan tidak jauh berbeza dengan purata 2.7 peratus yang dicatatkan selama tiga tahun selepas GST.

Bagaimanapun, katanya berdasarkan kemungkinan paras harga meningkat jika GST diperkenalkan semula, pihak berkuasa yang berkaitan perlu memantau pergerakan harga selepas dikuatkuasakan.

Bank pelaburan itu berkata antara aspek penting GST ialah ia dapat mengurangkan kesan cukai bertindih yang lebih kerap berlaku di bawah SST.

Berdasarkan kadar adalah sama, pengguna akan membayar kurang di bawah GST berbanding SST.

Pada masa sama, katanya kerajaan dapat mengelak sebarang kerugian dalam cukai yang tidak dikutip berikutan sistem kutipan yang lebih menyeluruh.

“Walaupun terdapat kontroversi dengan pelaksanaan GST sebelum ini, kita dapat sekurang-kurangnya menyatakan bahawa impak yang positif telah membantu meningkatkan kedudukan fiskal kerajaan,” katanya. – Bernama


Gerakan tekad rampas Pulau Pinang daripada DAP

KUALA LUMPUR, 10 Syaaban 1442H, Rabu – Parti Gerakan Rakyat Malaysia (Gerakan) dilaporkan mahu membuat kemunculan semula dalam arena politik dengan merebut Pulau Pinang daripada pembangkang pada Pilihan Raya Umum ke-15 (PRU15).

Presiden Gerakan, Datuk Dr Dominic Lau berkata, Pulau Pinang akan menjadi negeri tumpuan mereka pada PRU15 yang akan memastikan kemenangan Perikatan Nasional (PN) dalam pilihan raya.

“Gerakan bermula di Pulau Pinang, kami mencapai kemuncaknya di sana tetapi di sanalah parti itu jatuh. Kami akan membuat kemunculan semula di Pulau Pinang, tempat kediaman kami. Itu penting bagi parti dan kami fokus pada negeri dan PN untuk menang,” katanya.

Bagaimanapun, Dominic berkata, partinya tidak mahu bercakap mengenai kerusi atau calon.

“Kami mempunyai senarai harapan tetapi kami akan menyerahkannya kepada Majlis Presiden PN untuk membuat keputusan. Tetapi persiapan kami untuk menghadapi PRU15 akan bermula dan kami mesti bersedia untuk mempertahankan hak rakyat dan menjaga kesejahteraan mereka.

“Keutamaan kami sekarang adalah memastikan PN memenangi PRU15. Ini sejajar dengan ideologi Gerakan untuk mencapai kestabilan politik di negara ini,” kata Dominic seperti dilapor The Star, hari ini.

Dominic berkata demikian pada sambutan ulang tahun ke-53 Gerakan di Menara PGRM, di sini, hari ini.

Sekiranya rundingan kerusi untuk PRU15 menjadi cabaran, Dominic mengatakan mereka lebih memilih untuk tidak berebut dan akan berusaha untuk memastikan situasi menang-menang dengan parti komponen PN lain dengan hanya meletakkan satu calon.

Pada Pilihan Raya Umum ke-14 (PRU14), Gerakan bertanding di 22 Parlimen dan 31 DUN tetapi gagal memenangi sebarang pertandingan.


3 MP Bersatu lompat tak hilang kerusi kerana sokong Anwar

Oleh Athirah Huda Zalhe

BANGI, 24 Rabiulakhir 1445H, Rabu – Tiga Ahli Parlimen Parti Pribumi Bersatu Malaysia (Bersatu) tidak akan kehilangan kerusi, meskipun mereka mengisytihar sokongan penuh kepada kepimpinan Perdana Menteri, Datuk Seri Anwar Ibrahim.

Penganalisis politik, Prof Dr Nik Ahmad Kamal Nik Mahmood berkata, tindakan tiga individu itu tidak tertakluk di bawah undang-undang lompat parti yang dikuatkuasakan pada 5 Oktober 2022.

Menurutnya, undang-undang lompat parti menyatakan bahawa seorang Ahli Parlimen atau Ahli Dewan Undangan Negeri (ADUN) akan hilang kerusi, sekiranya keluar parti.

“Dengan menyatakan sokongan kepada parti lain, ia tidak termasuk dalam perbuatan yang boleh menyebabkan beliau hilang kerusi.

“Dari kaca mata undang-undang anti lompat parti, perbuatan mereka tidak tergolong dalam perbuatan yang boleh menyebabkan mereka hilang kerusi.

“Sama ada kerajaan kini ada sokongan dua pertiga, bergantung kepada sama ada mereka memberi sokongan kepada kerajaan ketika undi di Parlimen,” katanya kepada Ismaweb.net, hari ini.

Beliau berkata demikian sebagai mengulas status Ahli Parlimen Kuala Kangsar, Datuk Iskandar Dzulkarnain Abdul Khalid, Ahli Parlimen Labuan, Datuk Suhaili Abdul Rahman dan Ahli Parlimen Gua Musang, Mohd Azizi Abu Naim yang mengisytiharkan sokongan kepada kerajaan.

Sebelum ini, Setiausaha Agung Bersatu, Datuk Seri Hamzah Zainudin mengumumkan parti itu menggantung keahlian Iskandar selama empat tahun, manakala Suhaili digantung enam tahun kerana menyokong Anwar.


UMNO terus usaha bebaskan Najib

PUTRAJAYA, 24 Zulhijjah 1444H, Khamis – UMNO masih meneruskan usaha ke arah pembebasan bekas presidennya, Datuk Seri Najib Razak yang kini dipenjarakan di Penjara Kajang.

Presiden UMNO, Datuk Seri Ahmad Zahid Hamidi berkata, penegasan itu sekali gus menolak dakwaan penyokong Najib akan beralih sokongan kepada Perikatan Nasional (PN) disebabkan kecewa terhadap layanan UMNO terhadap ‘Bossku’.

Beliau berkata, usaha berkenaan tidak perlu dijelaskan kepada umum.

“Ketika bertemu Najib sebelum ini pun perkara itu dinyatakan kepada saya supaya kita jangan terjebak dengan permainan pihak luar,” katanya seperti dilapor akhbar tempatan.

Beliau berkata demikian selepas menyaksikan memorandum persefahaman (MoU) antara Lembaga Kemajuan Johor Tenggara (Kejora) dan Institut Penyelidikan dan Kemajuan Pertanian (Mardi), hari ini.

Terdahulu, Pengerusi Pertubuhan Jalinan Perpaduan Negara Malaysia, Syed Muhammad Imran Syed Abdul Aziz bahawa penyokong Najib akan beralih kepada PN pada PRN kelak.

Tindakan tersebut dibuat kerana keadilan terhadap Najib sehingga kini dikatakan masih tidak ditegakkan, selain didakwa dipandang remeh oleh kepimpinan tertinggi UMNO.

Pada April lalu, Majlis Kerja Tertinggi (MKT) UMNO sebulat suara bersetuju memohon menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi untuk mempertimbangkan pengampunan penuh kepada Najib.


UM siasat segera kenyataan UMANY

BANGI, 15 Rabiulawal 1442H, Ahad – Universiti Malaya (UM) akan segera menjalankan siasatan mengenai hantaran laman Facebook bertajuk ‘Yang di-Pertuan Agong Tidak Sepatutnya Campur Tangan dalam Hal Ehwal Negara’ yang dimuat naik Persatuan Pemuda Baharu Universiti Malaya (UMANY).

Dalam satu kenyataan hari ini, Pejabat Komunikasi Korporat UM menegaskan bahawa universiti itu menjunjung dan menghormati institusi beraja.

“Oleh yang demikian, Pengurusan Tertinggi Universiti mengutuk sebarang kenyataan yang melanggar atau bertentangan dengan prinsip tersebut.

“Pengumuman berkaitan isu ini akan dibuat dari semasa ke semasa,” katanya.

Sebelum ini, UMANY mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem ini, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.

Pertubuhan itu menyatakan pendiriannya iaitu YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Bagaimanapun, hantaran UMANY di Facebook telah dipadamkan.


Sekolah tutup: Ibu bapa perlu awasi perkembangan sosial, emosi anak

BANGI, 4 Jamadilakhir 1442H, Ahad – Semua pihak termasuk kerajaan perlu memainkan peranan berhubung pembentukan generasi akan datang susulan penutupan sekolah akibat COVID-19.

Ini kerana penangguhan sesi persekolahan secara tidak langsung akan menangguhkan pendidikan pelajar dari aspek sosioemosi mereka.

Sehubungan itu, Naib Presiden Ikatan Pengamal Perubatan Dan Kesihatan Muslim Malaysia (I-Medik), Dr Rozanizam Zakaria menggesa ibu bapa main peranan mengisi kelompongan ini dengan serius.

Beliau menyarankan, masa yang ada bersama keluarga – sekiranya ada – digunakan sebaiknya untuk mendidik anak aspek ‘socioemotional’.

“Ibu bapa perlu awasi perkembangan sosial dan emosi anak-anak, seperti pembentukan peribadi, akhlak, perhubungan, pengendalian emosi, keyakinan diri, empati, kemampuan kendiri.

“Ini kerana aspek ini adalah penentu kepada kejayaan masa depan mereka,” katanya dalam kenyataan hari ini.

Sementara kerajaan juga kena ambil maklum aspek ini, kata Dr Rozanizam.

Beliau mencadangkan supaya kelonggaran diberikan kepada ibu bapa yang kedua-duanya bekerja supaya ada jadual kerja yang fleksibel agar anak-anak tidak terbiar di rumah.

“Perlu ada mekanisme kerja fleksibel yang seimbang di antara mendepani isu produktiviti di tempat kerja dan rumah.

“Ia waktu yang sukar untuk semua, namun kita perlu jadi luar biasa untuk ‘survive’ dalam waktu yang sukar ini. Semoga pembentukan peribadi anak-anak kita tidak menjadi kesan sampingan kepada pandemik ini,” katanya.

Semalam, Kementerian Pendidikan menetapkan, hanya murid yang bakal menduduki peperiksaan penting hadir ke sekolah bermula 20 Januari ini, manakala sesi persekolahan secara bersemuka bagi murid selain kategori itu akan ditangguhkan.

Menteri Pendidikan, Mohd Radzi Md Jidin berkata, ketetapan menangguh sesi persekolahan dibuat setelah berbincang dengan Kementerian Kesihatan Malaysia (KKM) dan Majlis Keselamatan Negara (MKN).

“KPM komited untuk sentiasa melakukan yang terbaik. Berat mata memandang, berat lagi bahu memikul,” katanya.


Pegawai Imigresen didakwa terima rasuah lebih RM150,000

KOTA BHARU, 28 Rabiulakhir 1442H, Isnin – Dua pegawai Jabatan Imigresen Malaysia (JIM) didakwa di Mahkamah Sesyen, hari ini atas 33 pertuduhan menerima suapan bernilai RM154,340.

Semua pertuduhan itu dilakukan sepanjang April 2018 hingga November 2019.

Memetik Harian Metro, tertuduh pertama, Mohammad Harris Rosli, 27, didakwa terhadap 31 pertuduhan membabitkan nilai RM152,940.

Mohamad Harris mengaku bersalah bagi pertuduhan pertama sehingga pertuduhan ke-18.

Manakala, bagi pertuduhan ke-19 hingga 31, tertuduh mengaku tidak bersalah dan mohon dibicarakan.

Tertuduh kedua, Fasmawi Ab Wahab, 24, mengaku bersalah terhadap dua pertuduhan membabitkan nilai RM1,400.

Mengikut kertas pertuduhan, Mohamad Hariss yang bertugas di Jabatan Imigresen, Johor didakwa memperoleh wang daripada beberapa individu yang mempunyai hubungan kerja rasmi melalui akaun Maybank Islamic yang beralamat di Kota Bharu yang keseluruhan berjumlah RM152,940, sejak April 2018 sehingga November 2019.

Atas setiap pertuduhan itu, dia didakwa mengikut Seksyen 165 Kanun Keseksaan dan jika sabit kesalahan boleh dikenakan hukuman penjara maksimum dua tahun atau denda atau kedua-duanya sekali.

Fasmawi yang juga bertugas di Jabatan Imigresen, Johor menghadapi dua pertuduhan itu, pada 26 Februari 2019 hingga 1 Mac 2019 didakwa memperoleh wang daripada seorang individu yang mempunyai hubungan kerja rasmi melalui akaun Maybank Islamic Berhad yang beralamat di Jalan Hulu Pasar, Tumpat, membabitkan jumlah RM1,400.

Beliau juga didakwa mengikut Seksyen 165 Kanun Keseksaan dan jika sabit kesalahan boleh dipenjara maksimum dua tahun atau denda atau kedua-duanya sekali.

Hakim Zaman Mohd Nor tidak membenarkan kedua-dua tertuduh diikat jami dan menetapkan 22 Disember sebagai tarikh menjatuhkan hukuman dan fakta.

Kes dikendalikan Timbalan Pendakwa Raya Norhamizah Ghazali manakala kedua-dua tertuduh tidak diwakili peguam.


Fikir dulu sebelum beri lesen tambahan arak, judi, ternakan babi

BANGI, 15 Rabiulawal 1443H, Jumaat – Sangat tidak wajar bagi sebuah negara Islam menjadi pengeluar minuman keras, penternakan babi mahupun pusat judi terbesar di Asia.

Justeru, sudah sampai masanya pihak berkuasa berfikir dua kali untuk memberikan lesen tambahan kepada aktiviti-aktiviti tersebut, kata pemerhati politik, Prof Dr Ridhuan Tee Abdullah.

“Tidak perlu berlebih-lebih sehingga sebuah negara Islam tidak dikenali sebagai pengeluar (bisnes) makanan halal tetapi lebih kepada yang haram.

“Benar, arak, babi itu adalah makanan orang bukan Islam. Tidak sesiapa menafikan hak tersebut. Tetapi biarkan berpada-pada pengeluarannya,” katanya dalam kenyataan.

Berhubung isu arak jenama Timah beliau menegaskan, perkara yang perlu ditekankan adalah untuk mendidik masyarakat menjauhi minuman keras dan perkara haram lain, bukannya ‘Timah’.

“Perkara yang lebih penting dilihat adalah siapakah yang memberikan lesen arak tersebut. Tidak cukupkah lagi kilang arak dan arak yang terdapat di negara kita?

“Paling penting lagi didik masyarakat tentang haramnya arak dan menjauhinya. Bukan soal nama. Kecualilah mereka meletakkan nama Allah atau nama Nabi

“Ini sekadar nama Timah. Takkan dengan nama Timah (merujuk kepada Fatimah kononnya) kita dengan mudah sudah tergoda dan terkesima,” katanya.

Beliau percaya soal kandungan dalam Timah, umat Islam tidak begitu bodoh sehingga tidak membezakan ia adalah arak.

“Kadang-kadang saya jadi hairan, kenapa kita perlu membuang masa membahaskan perkara remeh seperti jenama arak bernama Timah dan gambar lelaki berjambang tersebut. Secara tak langsung publisiti percuma kepada jenama arak itu,” katanya.


Bantuan perubatan COVID-19 sumbangan Arab Saudi tiba di Malaysia

KUALA LUMPUR, 20 Zulhijjah 1442H, Jumaat – Bantuan peralatan perubatan sumbangan Kerajaan Arab Saudi melalui King Salman Humanitarian Aid and Relief Center (KSrelief) untuk membantu Malaysia menangani cabaran pandemik COVID-19, tiba di Lapangan Terbang Antarabangsa Kuala Lumpur (KLIA) pada Khamis.

Agensi Berita Arab Saudi (SPA) melaporkan bantuan itu dihantar menggunakan dua pesawat yang berlepas dari Lapangan Terbang Antarabangsa King Khalid di Riyadh pada pagi Khamis.

Sumbangan peralatan perubatan itu termasuk 100 alat bantuan pernafasan, 150 alat bantuan pernafasan mudah alih, 319 pemekat oksigen, 30 alat sokongan pernafasan, 150 katil perubatan elektrik, 15 vital signs monitors, tiga juta topeng pembedahan, satu juta topeng N95, 500,000 sarung tangan perubatan dan lain-lain keperluan perubatan.

Sementara itu, Kementerian Luar Malaysia dalam satu kenyataan pada Khamis malam menyatakan bantuan itu akan diserahkan secara rasmi kepada Kerajaan Malaysia oleh duta Arab Saudi ke Malaysia pada Jumaat petang. Menteri Kanan Luar Negeri Datuk Seri Hishammuddin Tun Hussein dijangka menghadiri acara penyerahan itu.

Menurut laporan SPA itu lagi, satu juta dos vaksin COVID-19 yang dijanjikan Arab Saudi akan diberikan melalui koordinasi dengan pejabat Menteri Luar Negeri. Vaksin itu akan disediakan oleh satu daripada pengeluar vaksin yang diluluskan Arab Saudi.

Bantuan itu disumbangkan susulan perbualan telefon antara Hishammuddin dengan Putera Mahkota Arab Saudi Mohammed bin Salman bin Abdulaziz baru-baru ini.

“Sumbangan ini melambangkan hubungan erat antara kedua-dua negara dan tanda keprihatinan Arab Saudi untuk membantu negara yang teruk terjejas akibat COVID-19,” kata SPA. – Bernama


Senarai tempat awam wajib pakai pelitup muka

KUALA LUMPUR, 17 Zulhijjah 1441H, Jumaat – Berikut adalah senarai tempat awam yang diwajibkan pemakaian pelitup muka:

Masjid, surau dan rumah ibadat
Majlis sosial
Pengangkutan awam seperti bas, kereta api, kapal terbang dan van sekolah
Hospital dan klinik
Pasar awam dan pasar tani
Pawagam
Kompleks beli-belah, pasar raya, kedai runcit, stesen minyak
Restoran
Bengkel
Kedai gunting rambut dan salun kecantikan
Pusat hiburan keluarga
Mana-mana tempat awam yang sesak.

Timbalan Pengarah (Siasatan/Perundangan) Jabatan Siasatan Jenayah Bukit Aman, DCP Mior Faridalathrash Wahid berkata demikian kepada Bernama bagi menjawab kekeliruan orang ramai mengenai perkara tersebut.

Kerajaan menguatkuasakan pemakaian pelitup muka secara wajib di tempat awam yang sesak mulai 1 Ogos di bawah Akta Pencegahan dan Pengawalan Penyakit Berjangkit 1988.

“Mana-mana individu awam yang melanggar peraturan di bawah Akta itu hanya akan dikenakan tindakan kompaun sehingga RM1,000,” katanya. – Bernama